Predstavljen novi Jeep® Renegade za 2019. godinu - GARAŽA\n21/06/2018 Garaža Klub 0 Comments\nPredstavljen novi Jeep® Renegade za 2019. godinu\nKada je predstavljen 2014. godine, Jeep® Renegade je proširio globalnu Jeep ponudu i ozvaničio ulazak američkog brenda u B-SUV segment. Renegade je takođe bio i prvi Jeep SUV koji se proizvodio u Italiji, u fabrici Melfi SATA. Od samog starta, Jeep Renegade se probio u ovom zasićenom tržišnom segmentu, postavši favorit kupaca koji traže terenca koji spaja terenske sposobnosti brenda Jeep, koje su bez premca, sa dimenzijama i stilom koji su idealni za uživanje u gradskom načinu života. Jeep Renegade poseduje sve ove karakteristike i izražava ih kroz svoj prepoznatljiv Jeep dizajn, svoju legendarnu masku hladnjaka sa sedam proreza i izgledom osmišljenim da nagoveštava snagu i čvrstinu. Sa modelom Renegade, ponuda brenda Jeep se proširuje i obuhvata sve segmente tržišta, nudeći mogućnost svima da nađu terenca kojeg traže bez potrebe da prave kompromise.\nDanas, Jeep Renegade se redizajnira – nadovezujući se na prednosti koje su mu omogućile da promeni tržište natrpano krosoverima i postane model koji je brendu Jeep doneo rekordnu prodaju u Evropi. Njegova bezbednosna oprema je danas još obimnija, a ima i najsavremeniji sistem za informativno-zabavni sadržaj.\nSvi motori u novom Renegade modelu za 2019. godinu se mogu upariti sa šestostepenim ručnim menjačem, menjačem sa dvostrukim kvačilom DDCT (Dual Dry Clutch Transmission) i devetostepenim automatskim menjačem za opušteno, udobno iskustvo u vožnji.\nRenegade sada ima još prepoznatljiviji stil – osvežen sa prednje strane i donoseći prepoznatljive karakteristike, jedinstvene za dizajn brenda Jeep i njegovom tehničkom nasleđu. Upečatljivi i legendarni detalji koje donosi dizajn novog modela Jeep Renegade uključuju okrugle farove i trapezoidne blatobrane. Postoji jasna veza između dizajna novog Renegade modela za 2019. godinu i novog Wrangler modela, u isto vreme demonstrirajući spoj stila koji poseduje novi Renegade, koji je karakterističan kako za gradske ulice, tako i za neasfaltirane staze. Njegove terenske sposobnosti su najbolje u klasi i ostaju referentni standard za ceo segment. Novi Renegade je dostupan u dve konfiguracije – sa pogonom na prednjim točkovima i pogonom na svim točkovima – i donosi dva sistema za pogon na sva četiri točka, sistem za isključivanje pogona na zadnjoj osovini (Rear axle disconnect), sistem za kontrolu prijanjanja (Selec-Terrain traction control), pomoć kod pokretanja uzbrdo (Hill Start Assist) i sistem za kontrolu pri vožnji nizbrdo (Hill Descent Control). Sposobnosti njegovog pogona na sva četiri točka najviše dolaze do izražaja u Trailhawk paketu opreme, koji je osmišljen za terensku vožnju i pun specifičnih, stilskih i tehničkih karakteristika.\nProdaja modela Jeep Renegade za 2019. godinu u Evropi počinje u septembru. Sve verzije će biti dostupne u četiri nivoa opreme – Sport, Longitude, Limited i Trailhawk – a nova paleta motora uključuje dva nova MultiAir III benzinca i dva MultiJet II turbodizel agregata, pogon na prednjim točkovima kao i pogon na svim točkovima i tri menjača (šestostepeni ručni, DDCT ili devetostepeni automatski). Novi Renegade za 2019. godinu će u zemljama izvan Evrope (Rusija, Bliski Istok i Afrika) biti dostupan krajem ove godine.\nTržišni scenario i uspeh modela Renegade\nJeep Renegade je bio prvo vozilo kompanije Fiat Chrysler Automobiles koje je zajedno razvio tim italijanskih i američkih dizajnera i inžinjera i bio je prvi model u istoriji brenda JEEP koji se proizvodi u Italiji, u fabrici Melfi SATA u pokrajini Bazilikata. Ukratko, to je prvi Jeep model koji je spojio dizajn, funkcionalnost i znanje američkog brenda – koji već duže od 75 godina predstavlja sinonim za slobodu, avanturu i pogon na sva četiri točka – sa stilom i dinamikom u vožnji koji su uvek krasili italijanske automobile širom sveta. Renegade je takođe bio i prvi svetski model brenda Jeep, koji se proizvodio na tri kontinenta. Uz Evropu, sklapa se i u GAC FCA fabrici u gradu Gvangžu u Kini, i u gradu Pernambuko u Brazilu.\nSa više od 73.200 prodatih jedinica u 2017. godini, Renegade je bio najprodavaniji terenac brenda Jeep u Evropi i nekoliko glavnih tržišta na kontinentu, uključujući Italiju, Francusku, Španiju, Nemačku i Veliku Britaniju. U maju 2018., Renegade je bio najprodavaniji model brenda JEEP na evropskom tržištu sa skokok od 19.1 odsto u odnosu na isti mesec 2017.g. Vodeća uloga Renegade modela je takođe potvrđena u prvih pet meseci do danas u Evropi kao i u mnogim ostalim top tržištima.\nUnaprediti uspešnu formulu za veoma popularan model nikada nije lak zadatak. Danas, novi Jeep Renegade za 2019. godinu ima osvežen izgled sa novim LED farovima, a takođe uvodi i novu paletu motora, kreiranu za evropske kupce, i još obimniju bezbednosnu opremu pored svog naprednog sistema za informativno-zabavni sadržaj.\nJedinstveni terenac, koji predstavlja autentični Jeep model na tržištu punom krosovera, redizajnirani model nadograđuje smeli stilski karakter modela Renegade i njegovu dvostruku primenu tako što usavršava njegove prepoznatljive karakteristike. Zahvaljujući svojoj agilnosti i upravljivosti, Renegade je vozilo za kratke gradske vožnje, ali u isto vreme, on je idealni terenac za istraživanje novih staza zahvaljujući svojim izvanrednim terenskim sposobnostima.\nNova paleta GSE turbo benzinskih motora\nNovi GSE turbo benzinski motori prvi put se pojavljuju u modelu Renegade. Bazirani na modularnoj strukturi, oni su dostupni u dve konfiguracije: 1-litarski trocilindarski motor sa 120 KS i maksimalnim obrtnim momentom od 190 Nm, uparen sa šestostepenim ručnim menjačem i 1.3-litarski 4-cilindarski agregat koji isporučuje 150 KS, uparen sa DDCT menjačem sa dvostrukim kvačilom – oba sa pogonom na prednjim točkovima. Tu je i dinamičan GSE turbo agregat od 1.3 litre i 180 KS, uparen sa devetostepenim automatskim menjačem sa konverterom obrtnog momenta i pogonom na sva četiri točka. Oba 1.3-litarska motora imaju maksimalni obrtni moment od 270 Nm.\nNovi benzinski motori zadovoljavaju Euro 6/D standarde i poseduju GPF filter (Gasoline Particulate Filter).\nFCA Grupacija unapredila je porodicu novih GSE turbo motora kako bi ponudila paletu umanjenih motora koje karakteriše dobra potrošnja goriva i performanse koje postavljaju standarde u širokom spektru primene. Osnovna struktura novih motora garantuje efikasnost, modularnost i solidan nivo standardizacije po pitanju komponenti i proizvodnog procesa, fleksibilnosti i potencijala za razvoj u budućnosti.\nNovi motori su u potpunosti napravljeni od aluminijuma kako bi bili što lakši (težine im kreću od 93 kilograma). Karter, koji je razvijen u saradnji sa kompanijom Teksid, je napravljen od aluminijumske legure livene pod visokim pritiskom. Cilindri od gvožđa se koriste kako bi se povećala strukturalna robustnost. Debljine su 1,8 milimetara i presvučeni su aluminijumom sa spoljne strane kako bi se napravila „metalurška veza“ između cilindra i bloka. Posle proučavanja raznih vrsta kartera, odabrana je arhitektura sa postoljem jer nudi najbolji odnos buke, vibracija, težine i strukturalnih performansi.\nDa bi se maksimizirala efikasnost i obezbedile bolje performanse i potrošnja goriva u odnosu na one motore koje treba da zamene, novi motori imaju prečnik cilindra od 70 milimetara sa kompresionim odnosom od 1,24 i odstupanje kolenastog vratila od 10 milimetara. To čini veoma kompaktnu komoru za sagorevanje što doprinosi termalnoj efikasnosti. Konstrukcija poluge klipnjače sa poboljšanom mehaničkom efikasnošću za rezultat ima minimalno trenje. Svi trocilindarski i četvorocilindarski GSE turbo motori primenjuju ovaj inovativni modul sagorevanja sa zapreminom od 0,33 litre.\nGlava cilindra motora ima četiri ventila po cilindru i jednu bregastu osovinu. Kompaktna struktura komore za sagorevanje i usisnici sa visokim protokom omogućavaju turbulenciju vazduha i kratko vreme sagorevanja sa redovnim širenjem plamena, što podrazumeva visoku termalnu efikasnost i kontrolu lupanja. Visok nivo inženjerskog umeća u novom pogonu demonstriran je kroz prisustvo mnogih inovativnih tehničkih karakteristika, kao što je direktno ubrizgavanje goriva radi maksimiziranja volumetrijske efikasnosti i slabo inertni turbo punjač kojim upravlja električni aktuator uparen sa turbo kompresorom sa vodenim hlađenjem u usisnoj grani da bi se osigurao bolji tranzientni odziv.\nTreća generacija ekskluzivne tehnologije MultiAir, koja poboljšava efikasnost sagorevanja tako što prilagođava podizanje ventila i tajming, se po prvi put pojavljuje u novim GSE turbo motorima. Najnovije MultiAir III izdanje još više optimizira nezavisno otvaranje i zatvaranje usisnih ventila. Primenom posebnih usisnih i izduvnih profila bregova poboljšava se efikasnost pri niskom opterećenju – naime, ponovo se koristi izduvni gas tako što se usisni ventili otvaraju unapred, dok je istovremeno izlaz visokog opterećenja naglašen tako što se odloži zatvaranje usinog ventila. Drugim rečima, tehnologija MultiAir III može da smanji pravi kompresioni odnos, kontroliše lupanje i znatno poboljša potrošnju goriva čak i kad motor isporučuje veliku snagu.\nNovi GSE turbo motori podešavani su kroz više od 75.000 sati virtualne analize, 60.000 sati testiranja van vozila i pet miliona kilometara vožnje širom planete, kako na drumu tako i van njega, da bi se testirala robusnost i pouzdanost.\nNovi Jeep Renegade je prvi model iz ove grupacije koji koristi paletu inovativnih GSE turbo motora, kreiranih da pruže ugodno iskustvo u vožnji koje kupci očekuju od terenaca brenda Jeep, dok u isto vreme štede 20% goriva u odnosu na svoje prethodnike i donosi odličnu udobnost pri vožnji.\nDva moćna MultiJet II turbo dizel motora od 1.6 i 2 litre sa Stop&Start tehnologijom\nNovi model Jeep Renegade za 2019. godinu može takođe da bude opremljen turbo dizel motorima od 1.6 i 2 litre. Oba motora mogu da se pohvale MultiJet tehnologijom druge generacije, koju je razvila i patentirala FCA Grupa. Ovi motori su dostupni u dve zapremine i sa tri nivoa snage, i to 1.6-litarski motor sa 120 konjskih snaga, uparen sa ručnim ili DDCT menjačem sa dvostrukim kvačilom; i 2-litarski agregat sa 140 ili 170 konjskih snaga sa ručnim ili 9-stepenim automatkim menjačem.\nDa bi maksimizirali efikasnost nakon podešavanja, ovi motori imaju SCR filter, rešenje koje integriše Selektivnu katalitičku redukciju (SCR) preko supstrata DPF filtera, da bi unapredio:\n– Smanjenje emisije azotnih oksida kroz AdBlue ubrizgavanje (pasivni SCR sistem kontroliše curenje amonijaka, nastavljajući proces redukcije),\n– Smanjenje emisije finih čestica, kroz upravljenje regeneracijom.\nGrafikoni snage i obrtnog momenta potvrđuju izvrsnost MultiJet II porodice motora, koji donose visoke performanse i efikasnost.\nNovi Renegade za 2019. godinu ima novi dizajn prednjeg dela, što mu daje moderniji izgled zahvaljujući novoj prednjoj maski, koja sada ima redizajniranu urezanu Jeep masku hladnjaka sa 7 proreza – sličnu modelu Wrangler, nove farove i maglenke. Krovne šipke su crne boje u paketima opreme Longitude, Limited i Trailhawk.\nGlavne nove karakteristike na ovom modelu su novi farovi sa full-LED dnevnim svetlima, dugim i kratkim svetlima i maglenkama (opciono u Limited i Trailhawk paketima opreme) koji poboljšavaju efikasnost i bezbednost vozila. Zahvaljujući novim prednjim svetlosnim grupama, vidljivost je poboljšana za 50% u odnosu na halogena svetla i jačina svetla je poboljšana za 20% u odnosu na ksenonske farove. Percepcija dubinskog kao i lateralnog osvetljenja je takođe poboljšana. Ove promene donose personalizovan, unapređen i moderan izgled prednjeg dela modela Renegade koji se slaže sa tipičnim stilom brenda Jeep. Na zadnjem delu se nalaze redizajnirana štop svetla sa novim LED svetlosnim grupama koje su dostupne u Limited i Trailhawk paketima opreme. Svetlosne grupe su ključni element dizajna zadnjeg dela vozila i krasi ih karakterističan X šablon po uzoru na model Wrangler – ovo je još jedan prepoznatljivi element dizajna brenda Jeep koji definiše karakter ova dva modela.\nIzgled spoljašnosti je zaokružen novim točkovima, koji daju ekskluzivnu privlačnost modelu Renegade i dodatno proširuju beskrajne mogućnosti kombinacija opreme koju ovaj model nudi svojim kupcima. Novi model nudi sedam različitih opcija po pitanju točkova – uključujući one od 16 inča, 17 inča, 18 inča i 19 inča – gde su ovi poslednji u ponudi po prvi put i dolaze isključivo uz Limited paket opreme – i svi imaju posebnu završnu obradu.\nRezultat je vozilo koje je inspirisano dizajnom modela Jeep Wrangler kroz zajedničke stilske detalje i uticaje, i karakteriše ga još prepoznatljiviji i inovativniji stil, ostajući odan tradiciji brenda Jeep. Spoljašnost vozila zadržava funkcionalnost koja je oduvek bila jedna od prepoznatljivih karakteristika u dizajnu modela Renegade i njegove robusne karoserije. Dva sistema otvorenog krova omogućavaju kupcima slobodu otvorenog prostora – još jedna uobičajena i prepoznatljiva karakteristika koji ovaj model deli sa modelom Wrangler: veliki, električni klizni stakleni krov sa dva okna i ekskluzivni MySky krov, koji karakterišu dva laka panela koji se lako mogu ukloniti i odložiti u prtljažnik.\nUnutrašnjost: posvećenost detaljima, prostranost i funkcionalnost\nUnutrašnjost poseduje autentični i moderan izgled, u skladu sa genetskim kodom brenda. Putničku kabinu karakteriše neverovatna posvećenost detaljima, inovativne kombinacije boja, kvalitetni materijali, visokotehonloški sadržaji i praktični i funkcionalni odeljci za odlaganje.\nOtkad se pojavio, Renegade se izdvaja po svojoj sveukupnoj funkcionalnosti. Ona je dodatno poboljšana ponudom nove centralne konzole, koja sada sadrži integrisani držač za smartfon, nove držače za čaše i dodatne odeljke za odlaganje stvari, uključujući i džep za iPad Mini ili druge sitnice. Nova je i pozicija za dodatni USB ulaz (sada se nalazi na zadnjem delu centralnog naslona za ruku radi lakšeg pristupa za putnike na zadnjem sedištu). Ovo je deo standardne opreme za pakete opreme od Longitude pa na gore. Ova pametna rešenja su donela više od 1.2 litre dodtanog prostora za odlaganje.\nČak i pogledu unutrašnje prostranosti, Renegade je u vrhu svoje klase, izdvajajući se po pitanju prostora za glavu i širini sedišta.\nModel Renegade takođe nudi nekoliko mogućnosti za prilagođavanje unutrašnjosti, zahvaljujući različitim konfiguracijama specifičnim za svaki paket opreme. Ovo omogućava kupcu da bira paket opreme koji im najviše odgovara, između Trespass Black i Polar Plunge tapacirunga. Polar Plunge, na primer, dolazi sa sivom (Ski Grey) i crnom kombinacijom kože sa Sky Grey šavovima u Limited paketu opremu. Druga poboljšanja na dizajnu uključuju redizajnirani radio, otvore klima uređaja, centralni tunel i zvučnike. Unutrašnjost sadrži i neke detalje koje Renegade deli sa modelom Wrangler, poput široke, horizontalne instrument table sa centralno postavljenim ključnim elementima i trapezoidnim detaljima.\nLegendarne terenske sposobnosti brenda Jeep\nNovi Jeep Renegade je dostupan u dve konfiguracije, sa pogonom na dva ili četiri točka. Dva napredna 4×4 sistema su zaslužna za legendarne terenske sposobnosti brenda Jeep, to su Jeep Active Drive i Jeep Active Drive Low, koji garantuju performanse koje postavljaju nove standarde, u svim uslovima. Jeep Selec-Terrain sistem je integrisan sa četiri podešavanja (Automatski, standardni modul sa isključivanjem pogona na zadnjoj osovini; vožnja po snegu, pogon na četiri točka podešen da smanji podupravljanje; vožnja po pesku i blatu, pogon na četiri točka koji maksimizira vuču pri malim brzinama dopuštanjem dodatnog proklizavanja točkova) za optimalan odziv na svim podlogama.\nJeep Active Drive sistem\nJeep Active Drive je potpuno automatski sistem koji pruža neprimetan rad pri pogonu na sva četiri točka i bez njega, pri bilo kojoj brzini, umanjujući gubitak energije kada pogon na četiri točka nije neophodan za bolju potrošnju goriva. Sistem ne zahteva nikakvu intervenciju od strane vozača, pruža korekciju skretanja s pravca tokom dinamične vožnje i poboljšava odziv u uslovima pri podupravljanju i preupravljanju. Jeep Active Drive sistem može da prenese do 2.000 Nm obrtnog momenta na zadnje točkove, omogućavajući optimalno prijanjanje u uslovima sa slabim prijanjanjem. Varijabilno mokro kvačilo u modu za pogon na zadnjim točkovima koristi patentirane Jeep algoritme da pruži dovoljnu količinu obrtnog momenta u bilo kojim uslovima vožnje, uključujući i podloge sa slabim prijanjanjem, agresivno kretanje i dinamičnu vožnju.\nJeep Active Drive Low sistem\nJeep Active Drive Low sistem integriše Jeep Active Drive sistem , podižući prenosni odnos na 20:1, za jedinstvene 4×4 performanse. Ovaj sistem, uparen sa 2-litarskim dizel motorom i 9-stepenim menjačem, garantuje najbolje terenske sposobnosti u klasi, u ekstremnim terenskim uslovima vožnje. Jeep Active Drive Low sistem dodaje funkciju kontrole vožnje nizbrdo (Hill-Descent Control) funkciji za biranje terena Selec-Terrain. Hill-Descent Control (HDC) funkcija omogućava postepenu, kontrolisanu vožnju nizbrdo na zahtevnim ili klizavim podlogama bez potrebe da vozač stiska kočnicu. Kada je aktiviran, vozilo može da savlada strme nizbrdice tako što koristi ABS kočnice da kontroliše brzinu svakog pojedinačnog točka i garantuje optimalan momentum i ritam.\nSa nezavisnim vešanjem koje omogućava maksimalno vertikalno pomeranje točkova od 205 mm i udaljenost od tla do 210mm, Jeep Renegade Trailhawk definiše referentne račke u svom segmentu i nudi sposobnosti pogona na sva četiri točka koje su najbolje u klasi. Štaviše, u ovoj verziji, Selec-Terrain integriše Rock funkciju da bi maksimizirao vuču točkova i poboljšao prijanjanje.\nPovezanost i sistem za informativno-zabavni sadržaj\nU zavisnosti od paketa opreme, novi Jeep Renegade može da bude opremljen UconnectTM sistemom od 5 inča, UconnectTM sistemom od 7 inča i UconnectTM NAV sistemom od 8,4 inča sa ekranom osetljivim na dodir koji je jednostavan za upotrebu, i još snažnijim procesorom sa poboljšanim odzivom. Ovo omogućava vozaču da kontroliše klimu, zvuk i još mnogo toga direktno preko UconnectTM ekrana, što doprinosi dodatnoj bezbednosti u vožnji.\nI UconnectTM sistem od 7 inča i UconnectTM NAV sistem od 8,4 inča imaju ekran osetljiv na dodir sa visokom rezolucijom, punim spektrom boja i capactive tehnologijom, što znatno poboljšava korisničko iskustvo, nudeći mogućnost da se pokretom hvatanja prstima zumira detalj na ekranu, i podesivi meni sa funkcijom za prevlačenje i spuštanje (Drag and Drop). Još neke od funkcija UconnectTM sistema su hands-free pozivanje, navigacija, i opcija prebacivanja tekst u govor radi bezbednog i povezanog iskustva svakodnevne vožnje. Dostupne su i ugrađene radio opcije kako bi vozači i putnici mogli da puštaju radio preko interneta putem odgovarajućih ličnih uređaja koji koriste Bluetooth vezu ili USB ili AUX portove. Sistem za navigaciju UconnectTM sa detaljnim uputstvima deo je standardne opreme koji pruža Uconnect NAV sa ekranom od 8,4 inča, uz jednostavne za korišćenje glasovne komande koje omogućavaju korisnicima brenda Jeep da samo izgovore adresu odredišta i time započnu navođenje.\nIntegracija za kompatibilnost sa Apple CarPlay i Android AutoTM\nSistemi navigacije UconnectTM NAV sa ekranima od 7 i 8,4 inča u novom modelu Renegade mogu da budu integrisani sa sistemom Apple CarPlay, koji predstavlja najpametniji i bezbedan način da se iPhone koristi tokom vožnje.\nSistem informativno-zabavnog sadržaja takođe je kompatibilan sa sistemom Android AutoTM koji donosi najbolje od kompanije Google direktno u ovaj gradski terenac brenda Jeep srednje veličine.\nDetaljnije, Apple CarPlay pokazuje pravac na putu koji je prilagođen u skladu sa uslovima u saobraćaju, a koristi se i za pozivanje i primanje poziva, otvaranje tekstualnih porukai puštanje muzike, pri čemu koncentracija ostaje na putu. Sistem Android AutoTM omogućava korisnicima da nastave da koriste platformu Android i u automobilu tako što preslikava aplikacije i usluge sa centralnog ekrana. Ovaj sistem takođe je napravljen da vrši povraćaj informacija, a da pri tom ne ometa laku i bezbednu vožnju. Vozač može da koristi Google Maps™ da prima uputstva u vezi sa kretanjem na putu i da jednostavno pristupa muzici, multimedijalnim sadržajima i omiljenim aplikacijama za razmenu poruka.\nSistem za navigaciju Waze za platformu Android Auto omogućava vlasnicima da uživaju u onome što nudi Waze zajednica, direktno na centralnom ekranu. Jednostavna, momentalna interakcija sa uređajima pruža pogodnosti održavanja istog operativnog sistema i u automobilu radi bezbedne, pojednostavljene, neprestano povezane vožnje, koja podrazumeva odličan kvalitet vremena provedenog u automobilu i unapređenu ergonomiju.\nAndroid Auto™ i Google Maps predstavljaju zaštićenu svojinu kompanije Google LLC.\nJeep UconnectTM LIVE usluge dostupne na svim sistemima UconnectTM\nTri sistema – UconnectTM NAV sa ekranima od 5 inča, 7 inča i od 8,4 inča – pružaju usluge UconnectTM LIVE kupcima koje im omogućavaju da pregledaju i prate grupu aplikacija za UconnectTM ekranu jednostavnim povezivanjem svog pametnog telefona i vozila. Aplikacija UconnectTM LIVE može se preuzeti iz prodavnica aplikacija App Store ili Google Play, nakon čega se instalira na Vašem pametnom telefonu.\nPutem korišćenja aplikacije UconnectTM LIVE i ekrana osetljivog na dodir, korisnici se povezuju na Tune In Internet, internet radio koji nudi više od 100.000 stanica iz čitavog sveta; na platformu Deezer Internet Music, koja sadrži više od 35 miliona numera; na Rojters, kako bi bili u toku sa vestima iz sveta; i naravno na Facebook, Facebook CheckIn i Twitter kako bi održali kontakt sa svojim prijateljima i pratiocima. UconnectTM LIVE takođe se može koristiti za pristup aplikaciji my: Car, usluzi koja nudi podsetnike za servisiranje u stvarnom vremenu i elektronski korisnički priručnik za praćenje radnji na održavanju vozila.\nJeep Skills, eksluzivna aplikacija za merenje performansi terenske vožnje u stvarnom vremenu\nZa kupce koji žele da unaprede svoje performanse u terenskoj vožnji i proživljavaju avanture na način koji je autentičan za duh brenda Jeep, sistem UconnectTM NAV sa ekranom od 8,4 inča moguće je opremiti aplikacijom Jeep Skills. Ova aplikacija koja je izuzetno jednostavna za korišćenje pruža posebne pokazatelje i time omogućava vozačima da prate svoje performanse tokom terenske vožnje.\nUz aplikaciju Jeep Skills, kupci mogu da otkriju terenski potencijal novog modela Jeep Renegade i iskoriste njegove mogućnosti do maksimuma. Jeep Skills neprestano obaveštava vozača o sistemima terenske vožnje i pruža praktične povratne informacije na ekranu od 8,4 inča tako što pokazuje skup posebnih parametara, kao što su prijanjanje, stabilizacija, nagib, pritisak i visina u stvarnom vremenu.\nDodatne korisne informacije o vozilu uključuju i procenu o stanju pritiska ulja u pumpi, ugla upravljanja, G-sile, pritiska na ubrzanju i kočnicama, ubrzanja od 0 do 50 km/h i od 0 do 100 km/h, zaustavnog puta i brzine.\nVozači mogu da izaberu određeni kurs iz kataloga i saznaju više o osobinama aplikacije ili da podele svoje omiljene staze sa čitavom zajednicom korisnika Jeep vozila i aplikacije Jeep Skills. Na osnovu performansi vožnje i postignutim ciljevima na odabranim deonicama, vozači mogu da osvoje značke koje su raspoređene prema težini postignuća. Sve osvojene nagrade čuvaju se na posebnoj stranici koja predstavlja nešto poput virtuelne vitrine sa trofejima.\nSigurnosni sistemi najvišeg nivoa\nNovi model Jeep Renegade osmišljen je tako da garantuje najviši nivo zaštite postignut kroz nekoliko najnaprednijih sistema bezbednosti koji se nude kao standardni ili opcioni. Ovi sistemi takođe uključuju i šest standardnih vazdušnih jastuka i elektronsku kontrolu stabilnosti (ESC, electronic stability control) sa elektronskim sistemom stabilizacije vozila (ERM, electronic rollover mitigation).\nModel za 2019. godinu unapređen je kako bi uključio nove sadržaje koji upotpunjuju ponudu u pogledu sigurnosti, čime se obezbeđuju maksimalna zaštita i udobnost. Unapređeni sistem za upozorenje od napuštanja trake (Lane Sense Departure Warning-Plus) i pametni sistem za usporavanje sa prepoznavanjem saobraćajnih znakova (Intelligent Speed Assist, Traffic Sign Recognition) sada su uključeni u standardni paket opreme u čitavoj gami.\nUnapređeni sistem za upozorenje od napuštanja trake koristi optički senzor kamere da utvrdi položaj vozila na putu. Ukoliko dođe do slučajnog napuštanja trake, do kog dolazi kada sistem prepozna prelazak iz jedne trake u drugu bez uključenog pokazivača pravca, sistem za održavanje vozila u traci (Lane Keeping Assist) vraća vozilo na njegov početni položaj.\nNovi sistem za prepoznavanje saobraćajnih znakova (TSR) može da prepozna znakove na putu, uključujući one za brzinu sa ili bez ograničenja i da o tome obavesti vozača putem upozorenja na kontrolnoj tabli. U kombinaciji sa pametnim sistemom za usporavanje (kojim se prigodno može upravljati putem komandi na volanu), brzina može da se podesi na ograničenje koje je prethodno prepoznao TSR. Međutim, vozač ima slobodu da zanemari obaveštenja koja prima od sistema i odbije ograničenje brzine koje je određeno saobraćajnim znakom.\nUnapređeni sistem za automatsko parkiranje (Automatic park assist – park sense®) (dostupan nakon puštanja u prodaju na tržištu) pojednostavljuje ulazak i izlazak sa parking mesta. Zasnovan je na istim funkcijama kao i prethodna verzija sistema. Automatsko upravljanje obavlja se putem senzora i kamera, kao i kroz integraciju funcije za prepoznavanje prepreka sa strane.\nKako bi se obezbedila udobnost i funkcionalnost koja je zaštitni znak modela Renegade, osveženi model donosi Funkcionalni paket, koji sada uključuje nove pogodnosti, kao što su sklapanje retrovizora prilikom zaključavanja vozila i električni prozori koji se mogu kontrolisati daljinskim putem pomoću dugmića na ključu. Svi električni prozori spuštaju se i podižu jednim dodirom.\nKako bi se obezbedila maksimalna zaštita, potpuna ponuda opcionih sigurnosnih sistema modela Jeep Renegade takođe uključuje i unapređeni sistem za upozorenje na mogućnost čeonog sudara (Forward Collission Warning-Plus) sa standardnim sistemom aktivnog kočenja u hitnim slučajevima (Active Emergency Braking) (standardno u paketu opreme Limited), prilagodljivi tempomat (Adaptive Cruise Control), sistem za nadzor mrtvog ugla (Blind-Spot Monitoring) i sistem za upozorenje od presecanja putanje otpozadi (Rear Cross Path Detection).\nOznake: 2019, jeep, renegade\nPrevious Previous post: Giulia i Stelvio NRING: demonstracija izvrsnosti brenda Alfa Romeo\nNext Next post: Alfa Romeo Giulia dobitnik 25. izdanja nagrade Zlatni kompas


Crnogorske NVO smatraju studiju za male hidroelektrane nezakonitom – Balkan Green Energy News\nCrnogorske NVO smatraju studiju za male hidroelektrane nezakonitom\nU dokumentu nedostaje ekonomska analiza i on ne daje podatke o biodiverzitetu za samu lokaciju, navode aktivistkinje i aktivisti. Crnogorske organizacije tvrde da projekti dve male hidroelektrane u Mojkovcu ne donose nikakvu korist društvu.\nNema dokaza o bilo kakvoj dobrobiti u planskom dokumentu za Štitaričku reku koji je trenutno na raspravi, kažu borci za zaštitu životne sredine. Tri crnogorske organizacije tvrde da nacrt lokalne studije za mesta namenjena za dve male hidroelektrane ne sadrži ekonomsku analizu i da je nezakonit.\nReka u Mojkovcu na severu zemlje je dugačka 14 kilometara, a rečeni projekat bi 70 odsto nje pretvorio u sistem cevi, brana i mašinskih zgrada, saopštili su Ozon, WWF Adria i ASP – Akcija za socijalnu pravdu. Oni smatraju da bi se trajno izgubila prirodna namena vodotoka i njegov ekosistemski značaj za ljude.\nSaopštenje su objavili Ozon, WWF Adria i ASP – Akcija za socijalnu pravdu\nStrateška procena uticaja na životnu sredinu ne otkriva dovoljno o efektu na dato mesto, stoji u saopštenju. Ona ne nagoveštava nikakvu korist za opštinu i državu zbog koje bi bilo potrebno instalirati rečene pogone, kazali su aktivisti i aktivistkinje.\nSve reference u prekratkoj ekonomskoj analizi su na javno dostupne, odnosno raspoložive informacije, stoji u izjavi grupe. Ona je to protumačila kao znak da autori nisu ništa istraživali iako su bili obavezni.\nAutori studije se pozivaju samo na javno dostupne, već poznate ekonomske podatke, što je indicija da ništa oni nisu istraživali\nPokazalo se da se studija poziva na Prostorni plan Crne Gore do 2020. godine, pa nevladine organizacije upozoravaju da je taj akt istekao na prelazu u ovu godinu. U objavi ističu da je drugi oslonac Strategija razvoja malih hidroelektrana iz 2006, pravno neobavezujuća i zastarela. To nacrt čini nevažećim, poručuju crnogorske organizacije i ukazuju na opasnost da male hidroelektrane naruše hidrološku i morfološku ravnotežu.\nOne su javno zatražile da se studija povuče. Obrazlažu to argumentom da investitori uopšte nisu sproveli neophodno proučavanje biodiverziteta i da su iskorišćeni samo podaci za šire područje.\nNVO-ovi zaključuju da bi instalacija dva postrojenja mogla da naškodi staništu, zapreči migracije zaštićenih i drugih vrsta i pomeri ciklus plavljenja.\nTagovi: hidroelektrane, obnovljivi izvori energije\nPočetna » Vesti » Životna sredina » Crnogorske NVO smatraju studiju za male hidroelektrane nezakonitom\n21 September 2021 - Investicije u geotermalnu energiju ove godine trebalo bi da dostignu rekordnih milijardu dolara, a do 2026. čak tri milijarde.\nPower China preko Srbije ulazi na energetsko tržište Evrope\n21 September 2021 - Državna kompanija Power China, spada u red 50 najvećih kompanija u Kini, a u Srbiji je trebalo da izgradi termoelektranu Kolubara B.\nEPCG traži dobavljače solarnih panela i brojila za projekte Solari 3.000 i Solari 500\n21 September 2021 - Elektroprivreda Crne Gore je raspisala tender za nabavku i isporuku opreme i materijala za realizaciju projekta Solari 3.000+ i Solari 500+.


Magdalena Đorđević: Uvek verujte u sebe | Karijera | Glossy\nMagdalena Đorđević: Uvek verujte u sebe\nDoktor fizike Magdalena Đorđević žena je čija karijera dokazuje da se želja, trud, rad i upornost uvek isplate\nOvu uspešnu naučnicu ambicioznost je odvela daleko: karijeru je počela u Beogradu, doktorirala je na Kolumbija univerzitetu u Njujorku, istraživanja u oblasti nuklearne fizike nastavila je u Ohaju, posle čega se vratila u Srbiju. Prvi je fizičar koji je od Evropskog istraživačkog saveta dobio 1,4 miliona evra da bi detaljno istraživala kvark-glukonsku plazmu. I dalje teži da postigne još bolje rezultate, a fiziku smatra svojim životnom opredeljenjem koje zahteva izuzetno odricanje. Uvek ističe da uz velik trud i rad, rezultati mogu da se ostvare i u uslovima koji nisu optimalnim i smatra da je u svemu presudni faktor čovekova vera u ostvarenje zadatog cilja.\nKako je došlo do toga da izaberete fiziku kao životni poziv?\n- Mene je u osnovnoj i srednjoj školi zapravo više zanimala matematika od prirodnih nauka, pa sam i upisala Matematičku gimnaziju u Beogradu. Međutim, kasnije sam se više zainteresovala za fiziku, posto mi se čista matematika učinila previše udaljena od pojava u prirodi. Zato mi najviše odgovara istraživanje u teorijskoj fizici, gde se matematički modeli porede sa eksperimentalnim podacima, a to je upravo istrazivanje u teorijskoj fizici, kojom se i bavim.\nŠta svaki fizičar mora da poseduje?\n- Ovo u velikoj meri zavisi kojom se vrstom fizike neko bavi. Na primer, u eksperimentalnoj fizici, važno je da istrazivač bude zainteresovan za eksperimentalnu aparaturu, da je strpljiv i sistematičnan, da ima talenat da postavi eksperiment i isplanira merenja, pa sve do krajnje praktičnih stvari, kao što je popravka pokvarene eksperimentalne aparature. Za teorijsku fiziku je naravno potrebna veoma dobra matematička podloga, ali i prvenstveno sposobnost za apstrakciju, odnosno da se kompeksne pojave u prirodi prikažu odgovarajućim modelima, a koji omogućavaju njihovu dalju analizu. Sa druge strane, mnogi fizičari rade i u prosveti, od osnovne škole do fakulteta, a tu je važna sposobnost dobre prezentacije, ljubav za rad sa mlađima, pored dobrog i širokog znanja same fizike. Ovo je naravno vrlo gruba podela, ove sposobnosti se u velikoj meri i prepliću, kao na primer sposobnost za postavljanje modela treba da imaju i teoretičari i eksperimentalci, a svaki fizičar bi trebao i da ima dobre sposobnosti za prezentaciju, kao i za rad sa mlađim saradnicima.\nDiplomirali ste na Fizičkom fakultetu u Beogradu, nakon toga ste otišli u Ameriku. Zbog čega ste se vratili u Srbiju?\n- Moja želja je bila da se nakon završenog fakulteta školujem u inostranstvu, da steknem što bolje znanje, i naučim kako nauka funkcioniše u inostranstvu, ali nikada nisam imala u planu da zauvek ostanem u inostranstvu. Takođe, u mom konkretnom slučaju, za trajni ostanak u inostranstvu nije bilo ni potrebe, pošto se bavim teorijskim istraživanjem, a imam veoma dobre veze sa eksperimentima koje se rade u SAD i Evropi. Nakon povratka u Srbiju, pa sve do sada, uspevala sam da za svoje istraživanje obezbedim i strane fondove, što mi je omogućilo i mnogo bolju finansijsku podršku mom radu. Na kraju, imam i razloge lične prirode, kao na primer u mom slučaju što mi deca odrastaju u svojoj zemlji i što smo blizu porodice.\nDa li su Srbi danas svesni koliko je fizika značajna za celukupan čovekov život i da li joj pridaju dovoljno pažnje?\n- Mislim da se generalno u Srbiji danas ne posvećuje dovoljno pažnje nauci, a posebno istraživanju u fundamentalnoj nauci, i tu je fizika u istom (lošem) položaju kao i druge prirodne nauke (verovatno i društvene, ali o njima sam manje pozvana da govorim). Naime, stiče se utisak da su Srbiji potrebna uglavnom primenjena istraživanja, dok je fundamentalna nauka gotovo nepotreban luksuz. Nažalost, ovaj stav preovladava i pored toga da su, upravo u fundamentalnim naukama, naši fakulteti i instituti u drugoj polovini 20. veka bili u samom vrhu svetske nauke, gde su se posebno isticale naša teorijska fizika i matematika. Naime, zanemaruje se činjenica da uspešnih industrijskih i tehnoloških primena ne može ni biti bez veoma jake osnove u fundamentalnim naukama, a posebno kvantitativnim, kao što je fizika. Za ovo ne postoji bukvalno nijedan izuzetak za koji znam, odnosno ne znam ni za jednu zemlju koja ima jaku i uspešnu privredu, a da nema uspešnu fundamentalnu nauku.\nKoliko vam je bila važna podrška porodice i okoline da postignete sve ove brilijantne rezultate?\n- Prvo, iako moji rezultati jesu dobri, oni su daleko od brilijantnih; uvek je moguće postići više i bolje, i to je ono čemu težim u profesionalnoj karijeri. Međutim, ono što sam dosada postigla, svakako ne bi bilo moguće bez podrške najjuže porodice, kojima sam neizmerno zahvalna. Pod ovim posebno mislim na ljubav moje dece, koja mi je neiscrpna životna motivacija, kao i na supruga, koji je takođe u nauci, i koji mi je velika podrška i podsticaj. Takođe, zahvalna sam i roditeljima na podršci, koja mi je bila veoma važna, pogotovo u detinjstvu, kada sam se i opredeljivala za nauku.\nDa li je bilo trenutaka kada ste hteli da odustanete od fizike?\n- Čak i pored velike motivacije za bavljenjem fizikom, ona je neosporno životno opredeljenje koje zahteva izuzetno odricanje i napore, počev od kada upišete studije, pa do poodmakle naučne karijere. Na ovo dodatno dolaze i sve specifičnosti i komplikacije posla u nauci. Samo jedan primer je da sam se, od fakulteta pa do sada, sa porodicom četiri puta selila na različite delove zemaljske kugle. Međutim, i pored toga, nikada nisam imala sumnju da je fizika ono čime želim da se bavim, i ne verujem da bih sebe pronašla u toj meri u bilo kojoj drugoj profesiji ili grani nauke.\nDa li mislite da je vaš put odnosno napredak bio znatno teži samo zato što ste žena? Da li zbog toga nailazite na neku vrstu diskriminacije i u akademskim/naučnim krugovima, sa čime ste se susretali i na koji način ste to prevazišli?\n- Položaj žena istraživača u našoj zemlji generalno nije loš, makar ja ne vidim neku značajniju diskriminaciju, iako ne tvrdim da je tako u svim segmentima društva.Na primer, imamo veliki broj žena istraživača, čak procentualno i veći nego u mnogim razvijenim zemljama u svetu, tako da, po tom pitanju smatram da možemo biti zadovoljni.\nKako uskladjujete privatne i poslovne obaveze?\n- Naučni rad prati neujednačeni ritam, pa samim tim i moje radno vreme nije fiksno, odnosno nekad radim i popodne i vikendom, u zavisnosti od potrebe. Imam i dvoje dece, pa je naravno potrebno i da balansiram između poslovnog i porodičnog života, što nekad uopšte nije lako. Sreća je da se i moj suprug bavi naukom, odnosno profesor je na Biološkom fakultetu, pa iako sa jedne strane i on ima slične profesionalne obaveze, u stanju smo da jedno drugo razumemo i što je moguće vise pomognemo. Sve u svemu, trudim se da mi glavna motivacija i vodič kroz život budu rad i upornost, kao i balans između poslovnog i porodičnog života.\nDa li postoje situacije kada vam privatni život mnogo trpi zarad nauke?\n- Nažalost, desi se, iako se i suprug i ja maksimalno trudimo da uskladimo poslovne i privatne obaveze. Na primer, posto sarađujemo u nauci, suprug i ja često diskutujemo nauku kod kuće, čitamo radove i rešavamo probleme. Tako da su naša deca veoma upoznata sa tim kako naš posao izgleda i šta podrazumeva, šta su njegove prednosti i mane. Našem sinu se to sviđa, i on već planira da i sam postane naučnik kad poraste, dok se ćerki ne dopada toliko, i već jasno iskazuje da će njen životni put biti drugčiji.\nKako gledate na današnji položaj žena u društvu, kada se od njih očekuje da budu “super žene“ (majke, domaćice, supruge, žene s karijerom)?\n- Moderan način života je veoma brz, ne samo za žene, nego i za muškarce. Pri tome je položaj žena još komplikovaniji, imajući u vidu da zbog rađanja dece, žena često mora i da pravi značajnije pauze u karijeri. Ovo je zapravo posebno izraženo u nauci, gde se stvari toliko brzo menjaju da problem nije samo u tome što se pravi pauza u poslu, već i kako se, posle te pauze, vratiti u naučnu konkurenciju. To naravno nije ni malo lako, i vaše pitanje upravo lepo sumira šta je sve potrebno da se izbalansira.\nJednom prilikom ste rekli kako su trud i entuzijazam karta do uspeha čak i u lošim uslovima. Da li je to upravo vaša poruka mladim naučnicima?\n- Da, kao što sam i tada rekla, smatram da, uz velik trud i rad, rezultati mogu da se ostvare i u uslovima koji nisu optimalni. Ovo je mislim posebno važno kao ohrabrenje za talentovane mlade ljude u našoj zemlji, koji često rade u teskim uslovima, i lično se nadam da će ih moj uspeh ohrabriti da ulože trud, rad, vreme i entuzijazam da ostvare ono do čega im je stalo. Veoma je važno i imati vere da će se rad i trud na kraju isplatiti.\n( Tekst: Viktorija Samardžić )\nTAGOVI: Magdalena ĐorđevićintervjuJača strana Srbijekarijerauspehfizika


Vesti online / Vesti / Svet / Ruska PVO pokosila "nevidljive" rakete (VIDEO)\n"Tokom vojnih manevara 'Istok 2018' na poligonu 'Telemba' u Burjatiji ruska vojska je odbila napad 'nevidljivih raketa'", izjavio je načelnik 76. divizije ruske protivvazdušne odbrane Sergej Tihonov.\nKako je rekao, komanda je odlučila da dodatno oteža zadatak i da umesto običnih raketa za obuku iskoristi posebne rakete sa izuzetno niskom mogućnošću uočavanja.\nCilj vežbe je bio da se obore svi ciljevi koji su imitirali krstareće rakete, ali i kopije balističkih projektila, kao i kopije raketa koje koriste tehnologiju "stelt".\nTihonov je ocenio da ove rakete koje imitiraju mete po karakteristikama prevazilaze sve slične rakete za obuku koje poseduju druge države sveta.\nUprkos teškim uslovima za izvođenje ove vežbe, svi ciljevi su pogođeni, odnosno uspešno je odbijen potencijalni raketni napad neprijatelja.\nNajveće vojne vežbe u modernoj istoriji Rusije održavaju se na Dalekom istoku Rusije i trajaće do 17. septembra.\nSVET Nemački mediji: Ruski "Avangard" izazvao paniku u SAD


Počeli pregovori MMF i Srbije o novom aranžmanu\nSastanak delegacije MMF-a i Vlade Srbije, u Beogradu, 7. maja 2018.\nU Narodnoj banci Srbije (NBS) je plenarnim sastankom danas počeo nastavak zvaničnih razgovora između predstavnika Srbije i misije Međunarodnog monetarnog fonda (MMF) o novom programu saradnje koji bi trebao da bude nefinansijski. Prema ranijim najavama cilj novog aranžmana sa MMF-om biće nova radna mesta i mnogo brži rast prihoda.\nMisija MMF, koju predvodi Džejms Ruf, boravi u Beogradu do 18. maja, radi razmatranja modaliteta buduće saradnje sa Srbijom. U saopštenju NBS navodi se da će biti sagledana aktuelna makroekonomska kretanja i projekcije.\nTakođe, biće nastavljen dijalog dve strane vođen tokom prethodne posete misije u martu u Beogradu, kao i tokom Prolećnog zasedanja MMF i Grupacije Svetske banke u Vašingtonu, o osnovama ekonomskog programa koji bi bio podržan novim, nefinansijskim, savetodavnim aranžmanom ove međunarodne finansijske institucije.\nNovi aranžman, kako je navedeno, trebalo bi da obezbedi očuvanje postignute makroekonomske i fiskalne stabilnosti, kao i podršku nastavku sprovođenja neophodnih strukturnih reformi u cilju postizanja snažnijeg i održivog privrednog rasta.\nPrethodni trogodišnji aranžman Srbije i MMF-a istekao je u februaru ove godine, a Srbija nije koristila odobrenu pozajmicu od oko 1,2 milijarde evra.\nPremijerka Srbije Ana Brnabić rekla je da očekuje potpisivanje novog aranžmana, koji će se sada više bazirati na rastu privrede, “a mi kao ciljeve aranžmana imamo nova radna mesta i mnogo brži rast prihoda”, navela je premijerka.\nDačić: "Ne verujem da su u ovom trenutku SAD saveznici Srbije"\nAranžman sa MMF-om ispunio ciljeve, rast ipak nizak\nMMF ocenjuje da ima mesta za povećanje plata i penzija\n"Cilj naslovne da pokaže da je Vlada odgovorna za stanje u zemlji"\nOrbović: MMF najveći protivnik srpskih radnika\nMMF zadovoljan fiskalnom politikom, javni dug i dalje visok\nIzbori u Srbiji odlažu ekonomske reforme\nMMF: Ekonomski rast jača, nastaviti reforme\nPovećanje plata i penzija možda krajem 2017.


Stare osobe najčešće tuku sinovi i unuci! – Kruševac PRESS\nAutor S. Milenković\t Objavljeno 10.08.2016. 0\nOsobe starije životne dobi često su izložene raznim oblicima nasilja koje nad njima vrše članovi njihovih porodica, najčešće oni sa kojima žive u istom porodičnom domaćinstvu.\n“Pripadnici Ministarstva unutrašnjih poslova su, po odobrenju Osnovnog javnog tužilaštva u Kruševcu, odredili zadržavanje do 48 sati M.C. (36) iz Kruševca, zbog postojanja osnova sumnje da je izvršio krivično delo nasilje u porodici. Osumnjičeni se tereti da je nakon rasprave u porodičnoj kući, oca napao nožem a majci uputio pretnje.“\nOvakva i slična saopštenja mediji iz Policijske uprave Kruševac dobijaju najmanje jedno sedmično. Patrijarhalni model porodičnih odnosa, međugeneracijska transmisija nasilja, ali i niz drugih socio-ekonomskih faktora, kao što su opšte osiromašenje društva, ratovi u okruženju, negativni efekti društvene tranzicije i slično doprineli su povećanju nasilja u porodici.\nOliver Jovanović, inspektor Policijske uprave Kruševac FOTO: S. Milenković\n“Tačnih podataka o obimu nasilja nad starijim osobama u porodici nema, jer često same žrtve negiraju i prikrivaju dela, zbog sramote, potrebe da zaštite nasilnika, osećanja da su same krive za nasilje, zbog straha od nasilnika, sumnje u mogućnost da izađu iz situacije nasilja”, ističe Oliver Jovanović, inspektor u Policijskoj upravi Kruševac.\nPolicijska uprava u Kruševcu je u periodu od 2010. do juna 2016. godine evidentirala ukupno 502 krivična dela nasilja u porodici.\nOd ukupnog broja krivičnih dela izvršenim u posmatranom periodu 101 krivično delo je izvršeno na štetu lica starosti preko 60 godina, na štetu 37 osoba muškog pola i 64 osobe ženskog pola.\nNa teritoriji Grada Kruševca, u periodu od 2010. godine do juna 2016. godine, evidentirano je 200 krivičnih dela nasilje u porodici od čega su 32 krivična dela na štetu lica starosti preko 60 godina, 12 na štetu osoba muškog pola i 20 na štetu žena.\n“Svi izveštaji su dostavljeni nadležnom tužilaštvu i Centru za socijalni rad koji, u skladu sa zakonskom obavezom, vodi evidenciju o licima prema kojima je izvršeno nasilje u porodici i o licima protiv kojih je određena mera zaštite od nasilja u porodici”, kaže Oliver Jovanović i dodaje -“Među procesuiranim delima nasilja u porodici na teritoriji grada oko 16 % je izvršeno prema starijim članovima porodice. Ovaj podatak samo potvrđuje da se nasilje prema starijim osobama manje prijavljuje i teže otkriva u odnosu na nasilje prema članovima porodice nižeg starosnog uzrasta i nije pokazatelj manje rasprostranjenosti nasilja prema starijim osobama u odnosu na nasilje koje se vrši prema članovima porodice nižeg starosnog uzrasta”.\nU posmatranom periodu preko 60% starijih osoba koje su bile izložene nasilju u porodici ženskog su pola što potvrđuje rodnu dimenziju nasilja u porodici koja se od svih drugih oblika nasilja razlikuje upravo po tome što u znatno većem obimu pogađa žene.\nMeđu izvršiocima dela nasilja u porodici prema starijim članovima porodice najviše je muškaraca, dok je udeo žena, kao izvršilac ovog oblika kriminaliteta, znatno manji.\nNajveći broj izvršilaca porodičnog nasilja prema starijim osobama ima između 35 i 45 godina.\n“Podaci o odnosu između žrtava i izvršilaca pokazuju da nasilje prema starijim osobama u porodičnom kontekstu vrše njihova deca i unuci, za razliku od nasilja prema drugim članovima porodice, gde se kao dominantna oblik pojavljuje partnersko nasilje – nasilje prema bračnom odnosno bivšem supružniku. Nasilje nad starijim ženama, koje vrše njihovi supružnici, nastavak je kontinuiranog nasilja kojem su bile izložene i u mlađim godinama”, naglašava Oliver Jovanović.\nNasilje prema starijim osobama najčešće se vrši u porodičnom domu žrtve i izvršioca a znantno ređe na javnom mestu, što je jedna od specifičnosti nasilja nad starijim osobama koja doprinosi njihovom težem otkrivanju.\nSlučajevi nasilja nad starim osobama su znatno češći u seoskim sredinama nego u gradu, što je posledica međusobnih odnosa, ali i obrazovnog nivoa zlostavljača i žrtava.\nPovod za procesuiranje krivičnog dela nasilja u porodici nad starijim osobama u porodičnom kontekstu predstavlja fizičko nasilje, dok se psihičko nasilje retko prijavljuje. Nažalost, to potvrđuje da je prag tolerancije na psihičko nasilje kada su u pitanju starije osobe veoma visok i da se ono ne smatra nasiljem u odnosu na koje se može očekivati reakcija institucija sistema.\n“Psihičko nasilje najčešće se vrši pretnjama da će napasti na život i telo i verbalnim maltretiranjem. U posmatranom periodu nije prijavljen nijedan slučaj seksualnog nasilja u porodici nad starim licima. Nasilje nad starijim osobama najčešće se vrši upotrebom fizičke sile, dok se oružje i opasno oruđe ređe koristi, što je uzrokovanom činjenicom da nasilnici eventualni otpor žrtava mogu lako da savladaju fizičkom snagom”, zaključuje Oliver Jovanović.\nTelesne povrede koje su stariji članovi porodice zadobili prilikom izvršenja nasilja retko su medicinski dokumentovani, što upućuje na zaključak da veliki broj starijih osoba, žrtava nasilja u porodici, nije podvrgnuto lekarskom pregledu kako bi se utvrdile i kvalifikovale povrede. Zbog toga se javljaju problemi u dokazivanju izvršenog nasilja u sudskom postupku i svih činjenica i okolnosti koji se tiču posledica izvršenog nasilja.\nU Policijskoj upravi Kruševac naglašavaju da su starije osobe nedovoljno informisane o načinima ostvarivanja prava na zaštitu od nasilja u porodici i o nadležnostima pojedinih institucija.\nnasilje nad starimanasilje u porodiciOliver JovanovićPolicijska uprava Kruševacpsihičko nasiljetukao majkutukao oca


Američki podsekretar za politička pitanja Vendi Šerman, državni sekretar Džon Keri, sekretar za energetiku Ernest Moniz, predstavnik Saveta za nacionalnu bezbednost Robert Mali i politička direktorka EU Helga Šmid na sastanku sa iranskim zvaničnicima u Lozani.\nAmerički državni sekretar Džon Keri i ministar inostranih poslova Irana Džavad Zarif nastavili su pregovore pregovore o nuklearnom programu Teherana, koji se približavaju krajnjem roku za postizanje okvirnog sporazuma.\nPred sastanak u Lozani, jedan visoki funkcioner Stejt departmenta rekao je da Sjedinjene Države „mogu da vide put do sporazuma“ pre krajnjeg roka, 31. marta.\nIran i grupa koja obuhvata Sjedinjene Države, Veliku Britaniju, Kinu, Francusku, Rusiju i Nemačku žele da postignu konačni sporazum do kraja juna, kojim bi se ograničile iranske nuklearne aktivnosti u zamenu za ublaženje ekonomskih sankcija.\nDve strane su, tokom proteklih meseci, održale više rundi razgovora, ali tek treba da se slože o detaljima, poput broja centrifuga s kojim bi Iranu bilo dopušteno da operiše i tempa ukidanja sankcija. Iran insistira da nuklearni program Teherana ima mirnodopske, civilne svrhe, kao što su medicinska istraživanja i proizvodnja struje.


Kapetan Dragan je već osam godina lišen slobode\nKapetan Dragan je već osam godina lišen slobode\nNa Jovanjdan, pre osam godina u Australiji uhapšen je Dragan Vasiljković, poznatiji kao Kapetan Dragan. Na zahtev Hrvatske države, a pod optužbama da je izvršio ratne zločine na teritoriji u oblastima okupirane Republike Srpske Krajine, gde su on i njegove jedinice delovale.\nSve je počelo septembra 2005. godine kada su određeni mediji u Australiji objavili članke pod nazivom „ Srpski komadant eskadrona smrti živ i zdrav podučava golf u Pertu“. Nedugo zatim uz ozbiljnu medijsku hajku dolazi i do hapšenja sa ciljem da se Kapetan Dragan u najkraćem roku isporuči Hrvatskoj i da se preko njega sudi i celom srpskom narodu koji je u Krajini branio svoj kućni prag.\nPosebno zanimljivo je to, da za osam godina nisu obelodanjenje tačke optužnice po kojima ga Hrvatska tereti i samo zahvaljujući upornosti, nepokolebljivosti i potpunom pravnom uporištu koje Kapetan Dragan i njegov pravni tim imaju uz sebe on još uvek nije isporučen.\nPostavlja se pitanje, ko i iz kog razloga u zatvoru drži čoveka protiv koga ne postoji jasna optužnica, ko i za čiji interes pokušava da srpski narod dodatno predstavi kao zločinački i zbog čega se niti jedna vlast u Srbiji od tog trenutka nije reagovala da zaštite prava čoveka koji se u najtežim trenucima za naš narod stavio na raspolaganje svojoj državi.\nPodsećamo da je Dragan Vasiljković, još 1991. Godine osnovao fond pod nazivom „ Kapetan Dragan“ i da je taj fond prikupio milione dolara pomoći za 67.000 ratnih žrtava, uključujući i 12.000 ratne siročadi. Fondacija je ujedno imala i ključnu ulogu u snabdevanju srpskih bolnica i stanovništva medicinskom opremom, materijalima i lekovima tokom perioda sankcija. Jedini „greh“ Kapetana Dragana je to, što je uspešno organizovao odbranu RSK, i srpskog naroda kome su ponovo 90-tih godina prošlog veka pretile ustaške kame i novi „Jasenovac“ i „Jadovno“ kao za vreme Ante Pavelića i fašističke NDH.\nSrpski sabor Zavetnici apeluje na državne organe RS da uzmu u zaštitu Dragana Vasiljkovića, da pokažu makar malo kako nacionalnog tako i ličnog dostojanstva.


Sednica Privremenog organa u ponedeljak - MARSH online\nPočetna Vesti Samouprava Sednica Privremenog organa u ponedeljak\nSednica Privremenog organa u ponedeljak\nPostavljeno 29 dеcеmbrа, 2007\nBudžet opštine Valjevu u narenoj godini biće veći za 23 %, ukoliko Privremeni organ bude usvojio ovakvu odluku na sednici koja je zakazana za ponedeljak 31. decembar. Na poziciji tekuće budžetske rezerve predviđeni iznos od 3 miliona biće uvećan na 7.,5 miliona, dok će isto toliko manje sredstava biti opredeljeno za UFK Valis, a znatno veća sredstva nego ranijih godina biće predviđena za donacije sportskim i omladinskim organizacijama i za školski sport.\nZnačajna sredstva predviđena su i za učešće u donatorskim projektima, 8,5 miliona dinara, od kojih je 1,7 miliona učešće opštine u fondu Stalne konferencije gradova i opština predviđenog za mikro projekte, dok je preostali iznos od 6,8 miliona predviđen za projekte u okviru reforme sistema socijalne zaštite. Za izgradnju i rekonstrukciju lokalnih puteva izdvojeno je 100 miliona dinara koji će se realizovati preko JP Direkcija za urbanizam i izgradnju Valjeva.\nZa kapitalne projekte koji će se finansirati iz opštinskog budžeta planirana su sredstva u iznosu od 317.600.000 dinara.\nNa sednici Privremenog organa zakazanoj za ponedeljak predviđene su i izmene odluke o komunalnim taksama, naknadama za građevinsko zemljište i administrativnim taksama.Trebalo bi da bude usvojen i Lokalni akcioni plan za decu kao i izmene i dopune programa poslovanja JP Vidrak, OSA i Vodovod\nPrethodna objava Lokalni izbori najverovatnije 11. maja\nSledeća objava Poslednji dan 2007.


Saopštenje: Na Brdu kod Kranja održan sastanak predstavnika ministarstava saobraćaja država Zapadnog Balkana, Slovenije i Hrvatske\nDatum objave: 06.02.2018 09:28 | Autor: MSP\nSastanak predstavnika država Zapadnog Balkana, Slovenije i Hrvatske, uz aktivno učešće Evropske komisije, održan je na Brdu kod Kranja, na inicijativu ministra infrastrukture Republike Slovenije Petera Gašperšiča, koja je podržana od strane ministra saobraćaja i pomorstva Crne Gore Osmana Nurkovića.\nNakon ekonomskog foruma “Samit 100” koji je održan nedavno u Skoplju, od strane kompanija koje se bave prekograničnim transportom posebno je apostrofiran problem dugog čekanja u transportu putnika i robe u graničnom području, i u drumskom i u željezničkom saobraćaju. Ministri Gašperšič i Nurković inicirali su da se održi sastanak na nivou državnih sekretara i generalnih direktora na kome bi se razmotrili glavni problemi i predložila rješenja za efikasniju realizaciju saobraćaja u graničnom području (zvanično postoji 32 međunarodna granična prelaza u regionu).\nNakon sastanka, predsjedavajući skupom, državni sekretar ministarstva infrastrukture Slovenije Jure Leban, predložio je deklaraciju kojom se države regiona obavezuju da preduzmu mjere za smanjenje zadržavanja vozila i vozova u graničnom području do 50%. Učesnici sastanka su se saglasili predloženom deklaracijom, koja će se u naredna dva mjeseca dopuniti konkretnim mjerama imajući u vidu dvije specifične kategorije graničnih prelaza (EU-WB6 prelazi i prelazi unutar WB6 država). Predložene aktivnosti biće posebno razmatrane u okviru sesije EU i Zapadnog Balkana na TEN-T danima koji se održavaju u Ljubljani krajem aprila ove godine.\nCrnu Goru na ovom sastanku predstavljali su državni sekretar mr Muamer Hajdarpašić i generalni direktori Direktorata za drumski i željeznički saobraćaj u Ministarstvu saobraćaja i pomorstva, Dalibor Milošević i Milan Banković.


Ko koga kopira, pitanje je sad?!0 komentara\nObjavljeno 05.03.2010 u 13:24\nTekst koji je najpoznatiji svetski bloger Perez Hilton objavio na svojoj internet stranici izazvao je pravi rat između fanova Jelene Karleuše i Lady Gage!\nSve je počelo kada je Perez odvojio vreme i prostor na svom sajtu da se pozabavi likom i delom Jelene Karleuše. Na ovaj način, posle toliko godina bavljenja javnim poslom, velikog broja hitova i prepoznatljivog medijskog eksponiranja, JK je doživela da se nađe u društvu svetskih zvezda!\nPo svom običaju, bloger ni ovog puta nije štedeo odabranu „žrtvu“, pa je Karleušu dobro iskritikovao, ali sama činjenica da se uopšte bavio njenim likom i delom može se smatrati velikim uspehom!\nPerez je za JK napisao da je „srpska kopija Lejdi Gage“, te da njena pesma „Insomnija“ nije loša, ali da pevačica treba da pronađe svoj sopstveni stil.\n- Izgleda da Srbija ima svoju sopstvenu „želim da budem“ Lejdi Gagu. Jelena Karleuša je dala sve od sebe tokom izvođenja pesme „Insomnija“, koja „može da prođe“, ali ipak devojka treba malo više da se potrudi, a ne nego samo da pomera kukove i otvara usta. Pesma nije toliko loša, ali pronađi svoj lični stil, bejbi! Kladim se da nećeš biti ni upola toliko loša – napisao je Perez na blogu.\nU roku od 24 sata otkako je Perez objavio tekst u kojem je prozvao srpsku pop divu da kopira američku koleginicu, oko 150 obožavalaca dve zvezde učestvovalo je u raspravi o tome koja je od njih „patentirala“ ekstravagantan izgled na sceni!\nTako su poštovaoci srpske pevačice istakli da ona postoji mnogo duže od britanske joj koleginice, te da je prva izmislila neobične medijske nastupe. S druge strane, fanovi Lejdi Gage osudili su „još jednu kopiju“ svog idola. Počele su da pljušte i međusobne uvrede na nacionalnoj osnovi, tako da je sigurno da će rat trajati još dugo.\nSama Jelena Karleuša bila je i više nego zadovoljna što se našla u istom košu s mnogim svetskim zvezdama koje Perez Hilton komentariše, tako da se opravdano pohvalila svojim prijateljima na „fejsbuk“ profilu, gde je stavila status:\nLejdi Gaga – američka “želim da budem” JK. Izvini, Perez, moja ljubavi…\nZanimljivo je da je Lejdi Gaga 2008. godine snimila spot za pesmu „Poker fejs“ u kojoj je obučena gotovo identično kao Jelena Karleuša iz videa „Slatka mala“. Veoma slični plavi kostim, upotpunjen rukavicama i čizmama, prva je promovisala upravo JK, da bi tri godine kasnije tu kombinaciju „proslavila“ i britanska zvezda.\nPRETHODNAIII Axal Grand festival: Završeno prvo polufinale!\nSLEDEĆAVlado Georgiev 7. i 8.marta u Sarajevu!\nMegan Fox je nova Crvena Sonja!


Vesti online / Vesti / Svet / Stejt department ukida vize Kubancima\nStejt department ukida vize Kubancima\nAmerički Stejt department saopštio je da ukida petogodišnje turističke vize Kubancima, javlja AP. Kako navodi agencija, ovo je težak udarac za sve preduzetnike i Kubance, koji su uz pomoć viza imali priliku da uđu u SAD i posete svoje rođake, kao i da kupe neophodne zalihe za svoje poslovanje na Kubi.\nUkidanje ove vize nateraće Kubance da u SAD putuju preko druge zemlje, obično Meksika ili Paname, svaki put kada žele da idu u posetu, navodi AP.\n- Ovo će pogoditi svakog Kubanca, ali naročito preduzetnike koji moraju da putuju (u SAD) kako bi nabavili namirnice koje su ovde nedostupne - rekao je Nijuris Igeras iz Havane, koji iz SAD na Kubu donosi so, peškire, sveće i druge proizvode za svoj restoran "Atelje".\nKubanci su do sada imali opciju da pošto im viza bude odobrena, drugu ne moraju da traže narednih pet godina, ali će viza od 18. marta važiti samo za jedan ulazak i tromesečni boravak u SAD.\nMaduro: Formirana vojna komanda za zaštitu\nSVET Kako Amerika pokušava da potčini - državu po državu\nSVET Čavušoglu: Turska razume zabrinutost NATO-a zbog kupovine S-400\nSVET "Više od 1.500 terorista stiglo u Evropu"


PC Press » PC #88 | Lexmark Z65P\nPC #88 | Milan Četić\nIdeja foto inkjet štampača je nastala pre nekoliko godina, radi promovisanja inkjet tehnologije, ali je ipak najviše uticaja na njeno nastajanje imala potreba da se onim vlasnicima digitalnih fotoaparata koji nisu bili vični u baratanju kompjuterima omogući da jednostavno odštampaju snimljene fotografije. To se dešavalo u vreme kada je (čak i u svetu) broj foto-radnji koji je radio slike sa digitalnih medija bio zanemarljiv, pa su direktni foto-štampači predstavljali jedino rešenje. U međuvremenu se pojavilo mnogo foto inkjet-ova koji, osim fotorealističnosti, nude i štampu direktno sa digitalnih fotoaparata, bilo da štampaju sa memorijskih kartica bilo da se povezuju pomoću USB kabla.\nLexmark-ov Z65P, iako na sebi ima oznaku Photo, ne spada u foto-štampače. Na sebi ima ugrađen čitač CompactFlash, SmartMedia, MemoryStick, SecureDigital i MultiMedia kartice, ali ne postoji mogućnost da se fotografije sa njih odštampaju direktno, bez pomoći kompjutera; štampa fotografija je moguća samo uz korišćenje priloženog softvera FotoSlate. Program, osim preuzimanja fotografija sa čitača kartica i njihove štampe, može i da ih direktno prebaci kao fajlove u željeni direktorijum, ali i da omogući dodatnu manipulaciju pre štampe. U ovo spada slaganje više fotografija (istih ili različitih dimenzija), i sa kojim je moguća elementarna manipulacija i slaganje na veće listove.\nČak ni na foto-papiru Z65P ne obezbeđuje fotorealizam. Naime, postalo je uobičajeno da foto inkjet štampači koriste šetobojnu štampu koja postiže vrhunske rezultate u jako svetlim delovima slike i na detaljima ljudskog lica. Z65 koristi četvorobojnu štampu sa veličinom kapljice kolornih mastila od 3 do 10 pikolitara. Međutim, kapljica crnog mastila je mnogo veća, pa je u tamnijim delovima slike (npr. tamnoplavi il tamnobordo tonovi), gde dolazi do kombinovanja crnog i kolornog mastila, primetna zrnasta struktura. Ako ga poredimo sa proizvodima drugih firmi, Z65 ima kvalitet foto-štampe najpribližniji Epson-ovom Stylis-u C62. Ipak, za foto-amatera ili „turističkog“ fotografa, ovo je sasvim dovoljno, pa takvi korisnici verovatno neće ni primetiti finese u kvalitetu štampe u poređenju sa „pravim“ foto štampačima, najviše zbog toga što su boje izuzetno jasne i zasićene.\nBrzina štampe je vrlo visoka, naročito kada se radi na običnom papiru – Z65 može da odštampa oko desetak A4 strana crno-belog teksta u minutu, a za fotografiju formata 10*15 cm potrebno je oko 70 sekundi. Printer ima dva otvora za ulaganje papira, od kojih je u jednom moguće automatsko detektovanje tipa hartije. Interfejs za povezivanje sa kompjuterom je USB 2.0, i preko njega se vrši i štampa i prenos podataka iz kartica.\nSve u svemu, Z65P je univerzalan štampač koji se može koristiti u kancelariji, za štampu fotografija ili kao čitač memorijskih kartica. Uz atraktivan dizajn i crnu boju plastike, može da bude vrlo interesantan modni detalj na vašem stolu, koji daje solidne rezultate u štampi.


'Patrolne šape' neće biti ukinute uprkos tvrdnjama Bele kuće\nIzvor: Radio Televizija Vojvodine, 26.Jul.2020, 05:13\n"Patrolne šape" neće biti ukinute uprkos tvrdnjama Bele kuće\nSnimanje i emitovanje dečjeg crtanog filma "Patrolne šape" neće biti otkazano, potvrdili su producenti nakon što je Kejli Mekenani, portparolka Bele kuće izjavila da postoje glasine o takvim namerama.\nNekoliko serija o policajcima u Americi je skinuto sa TV programa nakon što su širom zemlje počeli protesti protiv rasizma i brutalnosti snaga bezbednosti.\nMekenani je kazala da će i crtani film, čiji su glavni junaci psi koji rade u policijskoj stanici, biti među >> Pročitaj celu vest na sajtu Radio Televizija Vojvodine << programima koje će ukinuti, piše BBC na srpskom.\n"Pre nekoliko nedelja emitovanje 'Patrolnih šapa', crtane serije o policajcima je otkazano. To se desilo i sa dokumentarnim serijama 'Policajci' i ' Live PD' ", kazala je ona.\nPonovila je i tvrdnju koju je prethodno u junu na Tviteru objavio Bred Parskejl, bivši menadžer Trampove izborne kampanje, da je proizvođač kockica za igru Lego povukao iz prodaje proizvode sa policijskom tematikom.\nIz kompanije Lego su u junu odmah odgovorili i demantovali glasine. I dok se pokazalo da su izjave portparolke Bele kuće o "Patrolnim šapama" i proizvodima kompanije Lego netačne, one o nedavnom prestanku emitovanja dve dokumentarne serije o policajcima bile su tačne.\nProducenti "Patrolnih šapa", su, međutim, ekspresno reagovali poručivši fanovima da nemaju razloga za zabrinutost.\nU slučaju druge dve serije koje su skinute s programa, međutim, bilo je određenih kontroverzi. Tako je, na primer, serija "Policajci" koja se emituje više od tri decenije trpela i ranije brojne kritike zbog načina na koji prikazuje rad policije i kako je snimana, podseća BBC .\nBBC , inače, podseća da su protesti nakon ubistva nenaoružanog Afroamerikanca Džordža Flojda u Mineapolisu 25. maja.\nAmerička vlada i administracija predsednika Donalda Trampa od tada se suočavaju sa brojnim javnim kritikama, a poslednja je bila zbog odluke da se savezne trupe pošalju u Portland, gde su prethodnih dana protesti bili najmasovniji, a zabeleženi su i sukobi na ulicama.\nBela kuća: "Patrolne šape" otkazane zbog policijske brutalnosti; Produkcija demantovala\nIzvor: B92, 26.Jul.2020\nSnimanje i emitovanje dečjeg crtanog filma "Patrolne šape" neće biti otkazano, potvrdili su producenti nakon što je Kejli Mekenani, portparolka Bele kuće izjavila da postoje glasine o takvim namerama...Nekoliko serija o policajcima u Americi je skinuto sa TV programa nakon što su širom zemlje...


Evropski parlament želi da suspenduje pregovore o prijemu Turske u EU - Svet - Dnevni list Danas\nPočetna » Svet » Evropski parlament želi da suspenduje pregovore o prijemu Turske u EU\nEvropski parlament zatražio je danas da budu suspendovani pregovori o prijemu Turske u članstvo u Evropskoj uniji, ali nije zatražio potpuni prekid pregovora.\n2Piše: Beta 13. marta 2019. 23.49\nPoslanici su danas izrazili zabrinutost zbog loše situacije u oblasti poštovanja ljudskih prava, vladavine prava, slobode medija i borbe protiv korupcije u Turskoj.\nEvropski parlament zbog toga je preporučuje da se suspenduju trenutni pregovori o prijemu Turske u EU.\nKonačnu odluku treba da donese Evropski savet u kojem se nalaze predstavnici vlada zemalja članica EU.\nPregovori Turske o mogućem prijemu u EU počeli su 2005. godine, ali su u zastoju zbog zategnutih odnosa Brisela i Ankare.\nEU, evropski parlament, Turska\n14. marta 2019. u 01.17\n14. marta 2019. u 03.08\nTurska je dobar primer selektivnosti EU po pitanju prijema. Turka ispunjava uslove vise nego sve istocno evropske semlje i balkanske, ali NIKAD nece biti primljena u EU isto kao ni Srbija. Pametnom dosta !!


Home / VESTI / Vesti iz EPuS-a / Vesti iz Evropskog pokreta u Srbiji Broj 51\nNeophodno strateško planiranje u oblasti pravosuđa i unutrašnjih poslova\nOdržan evaluacioni sastanak učesnika programa „Dobrodošli u Nemačku 2011“\nPromocija knjige „Regionalne inicijative i multilateralna saradnja na Balkanu“\nSaradnja Međunarodnog evropskog pokreta i evropskih partija\nEvropske organizacije zahtevaju od Parlamenta sledeći korak ka federalnoj uniji\nEvropska komisija odobrila predlog za donošenje evropskog statuta o fondacijama, ali izostavila asocijacije i udruženja\nKonkurs za foto radove Međunarodnog evropskog pokreta otvoren do 31. marta\nBeograd, 14. februara\nIstraživački forum Evropskog pokreta u Srbiji organizovao je javnu raspravu povodom predstavljanja novog predloga za javnu praktičnu politiku, pod nazivom „Pravosuđe i unutrašnji poslovi u Republici Srbiji u procesu evropske integracije“.\nNa skupu su govorili autori ovog istraživanja Aleksandra Čavoški, članica Istraživačkog foruma i profesorka na Pravnom fakultetu Univerziteta Union i Dražen Maravić, član Istraživačkog foruma i šef Biroa za strateško planiranje MUP-a Srbije, odnosno Vladimir Pavićević, predsednik Istraživačkog foruma i Maja Bobić, generalni sekretar Evropskog pokreta u Srbiji.\nDiskusija je bila posvećena oblasti pravosuđa i unutrašnjih poslova u kontekstu približavanja Srbije dobijanju statusa kandidata, što za sobom otvara pitanje priprema za buduće pregovaranje u zadatim oblastima.\nAutori predloga za javnu praktičnu politiku analizirali su izveštaje Evropske komisije kako bi utvrdili one probleme koji se ponavljaju i koje treba rešiti u što kraćem vremenskom periodu. Autori su, takođe, ukazali na sistemske probleme u ovoj oblasti koji se tiču institucionalnog okvira, načina donošenja odluka, strateškog planiranja, nedovoljno profesionalne državne uprave i primene usvojenih propisa. U radu su, takođe, date preporuke koje bi trebalo da omoguće otklanjanje ovih nedostataka i da potpomognu ubrzanom pregovaranju u ovoj oblasti.\nU raspravi su, osim članova i članica Istraživačkog foruma, učestvovali i predstavnici Ministarstva pravde, Ministarstva unutrašnjih poslova, nezavisnih regulatornih tela, strukovih udruženja, organizacija građanskog društva, medija i zainteresovane javnosti.\nIzveštaj sa javne rasprave možete pročitati ovde.\nBeograd, 13. februara\nŠezdeset društveno aktivnih studenta, učesnika programa "Dobrodošli u Nemačku 2011", susrelo se u konzulatu Nemačke u Beogradu. Studente su pozdravili Volfram Mas (Wolfram Mass), ambasador Nemačke u Srbiji i Ivan Knežević, zamenik generalnog sekretara EpuS.\n„Ovo je jedan od najuspešnijih projekata i nadam se da će biti nastavljen i ubuduće“, istakao je Mas izrazivši zadovoljstvo usled činjenice da je program, sudeći prema visokim ocenama, ispunio očekivanja učesnika.\nProgram Dobrodošli u Nemačku, osim obrazovanju, daje i veoma vredan doprinos mobilnosti mladih i perspektivnih ljudi u Srbiji otvarajući mogućnosti za dalje usavršavanje i rad, rekao je Ivan Knežević.\nTokom susreta, studenti su sa predstavnicima ambasade Nemačke, Evropskog pokreta u Srbiji, Bavarskog univerzitetskog centra za srednju, istočnu i južnu Evropu (BAYHOST) i nemačkih političkih fondacija (Konrad Adenauer, Friedrich Ebert, Friedrich Naumann, Heinrch Boll i Hanns Seidel) diskutovali o stečenim znanjima, iskustvima i utiscima.\nStudenti su tokom dvonedeljne posete Nemačkoj boravili u Berlinu, Bonu, Minhenu i Regensburgu (Bavarska) i za to vreme su posetili Parlament SR Nemačke, Ministarstvo inostranih poslova, Ministarstvo za ekonomsku saradnju i razvoj, sedište nemačkog međunarodnog emitera programa - Dojče Vele, Univerzitet u Regenzburgu u Bavarskoj i sedišta nemačkih političkih fondacija. Tokom radionica i predavanja, studenti su učestvovali u diskusijama o Nemačkoj i Evropi.\nPrva grupa od trideset studenata putovala je od 14. do 30. oktobra, dok je druga grupa u Nemačkoj boravila od 11. do 27. novembra 2011.\nProjekat „Dobrodošli u Nemačku“ Evropski pokret u Srbiji sprovodi u saradnji sa ambasadom Nemačke i uz podršku nemačkog Saveznog ministarstva za privrednu saradnju i razvoj (BMZ), Ministarstva inostranih poslova, državne kancelarije pokrajine Bavarske, Nemačke organizacije za tehničku saradnju (GIZ), Bavarskog Univerzitetskog centra za srednju, istočnu i južnu Evropu (BAYHOST) i nemačkih političkih fondacija (Konrad Adenauer, Friedrich Ebert, Friedrich Naumann, Heinrch Boll i Hanns Seidel).\nBeograd, 22. februara\nU sredu, 22. februara 2012. godine, sa početkom u 15:00 časova, u Velikoj sali Medija centra u Beogradu biće održana promocija knjige „Regionalne inicijative i multilateralna saradnja na Balkanu“ (Regional Initiatives and Multilateral Cooperation in the Balkans).\nKnjiga „Regionalne inicijative i multilateralna saradnja na Balkanu“, koja je objavljena na srpskom i engleskom jeziku, predstavlja dopunjeno i ažurirano izdanje knjige Duška Lopandića „Regionalne inicijative u jugoistočnoj Evropi“ koju su 2001. godine objavili Evropski pokret u Srbiji i Institut za međunarodnu politiku i privredu.\nViše o publikaciji možete pogledati ovde.\nBrisel, 9. februara\nNa sastanku održanom 8. februara 2012. godine, Džo Lajnen (Jo Leinen), predsednik Međunarodnog evropskog pokreta i Grejem Votson (Graham Watson), predsednik Evropske liberalno demokratske i reformske partije (ELDR), razgovarali su o bližoj međusobnoj saradnji u cilju približavanja Evropske unije građanima.\nU trci za izbore u EU 2014. godine, MEP će organizovati debate između vodećih kandidata i nastojati da, u saradnji sa evropskim partijama, mobiliše glasače da se uključe.\nZabrinuti zbog porasta evroskepticizma u Velikoj Britaniji, Džo Lajnen i Grejem Votson predložili su blisku saradnju sa Evropskim pokretom u Velikoj Britaniji i proevropskim snagama u britanskom parlamentu, posebno imajući u vidu predstojeći referendum u ovoj zemlji o članstvu u Evropskoj uniji.\nPotreban snažan parlament\nPredsednik Međunarodnog evropskog pokreta, Džo Lajnen (Jo Leinen), sastao se i sa novim predsednikom Evropskog parlamenta, Martinom Šulcom (Martin Schulz).\nNa sastanku održanom 9. februara, Džo Lajnen i Martin Šulc razmenili su mišljenja o novoj ulozi Evropskog parlamenta. Nakon Lisabonskog sporazuma i novog međuvladinog fiskalnog ugovora, transparentnost odlučivanja i demokratska odgovornost su ključni za povezivanje građana sa evropskim projektom.\nBrisel, 7. februara\nNakon prihvatanja fiskalnog sporazuma od strane šefova vlada 25 zemalja članica, predstavnici tri vodeće pro-evropske organizacije, Unije evropskih federalista (UEF), Mladih evropskih federalista (JEF – Europe) i Međunarodnog evropskog pokreta (EMI), podneli su zahtev Evropskom parlamentu u kome traže da ova institucija upotrebi ovlašćenja koja su joj data Lisabonskim sporazumom u cilju kreiranja potpune fiskalne unije sa reformisanim finansijskim sistemom.\nOni traže da parlament iskoristi moć koju je dobio novim Lisabonskim sporazumom, da inicira dalju reviziju sporazuma o Evropskoj uniji, a sve sa ciljem stvaranja potpune fiskalne unije.\nPredsednik UEF-a i poslanik u Evropskom parlamentu, Endrju Daf (Andrew Duff) istakao je da je međuvladin sporazum neophodan za neutralisanje britanskog veta, ali da on ne omogućava fiskalnu solidarnost koja je neophodna kako bi se evro spasio na duge staze. Ovaj sporazum takođe ne pomaže u rešavanju problema koji se odnose na politički legitimitet Unije.“\n„Mi pozivamo Parlament da deluje i iskoristi sve svoje moći u iniciranju sledećih koraka za dalju izgradnju Evrope“, rekao je Daf.\nPaulina Gesant (Pauline Gessant), predsednica Mladih evropskih federalista (JEF – Europe) je ukazala na činjenicu da odgovor vodi u dobrom pravcu, ali da je on po sebi nedovoljan da se odlučno suprotstavi trenutnim izazovima. Takođe, izrazila je žaljenje zbog starog stila pregovaranja „iza zatvorenih vrata“ i nadmoći Evropskog saveta u procesima odlučivanja. Proces ujedinjenja Evrope mora da uključi građane i njihove predstavnike, i o njemu mora da se govori na transparentan i demokratski način.“\nPredsednik MEP-a i poslanik u Evropskom parlamentu, Džo Leinen (Jo Leinen), je dodao da u sledećim koracima evropskih integracija moraju da budu uključene institucije koje predstavljaju građane – Evropski parlament i nacionalni parlamenti – a ne da oni budu rezultat međuvladinih pregovora. Metod za promenu i usavršavanje sporazuma o EU mora da bude Konvencija, a ne niz samita.\nMeđunarodni evropski pokret (MEP) pozdravio je odluku Evropske komisije za donošenje uredbe Saveta o Statutu za evropske fondacije. Komisija je odobrila predlog o uredbi koja bi omogućila stvaranje nove evropske pravne forme, koja bi imala za cilj olakšavanje uspostavljanja i funkcionisanja fondacija na jedinstvenom tržištu. Ova nova pravna forma će omogućiti fondacijama efikasnije kanalisanje privatnih sredstava u javne svrhe na prekograničnoj osnovi.\nKao član Alijanse za podršku i pomoć u donošenju evropskog Statuta o asocijacijama, udruženjima i fondacijama (EASEA), Međunarodni evropski pokret je u toku 2011. godine započeo kampanju za donošenje ovog Statuta. Alijansa je uspela da prikupi većinu potpisa poslanika Evropskog parlamenta za Deklaraciju 84/2010 u kojoj se traži donošenje Statuta. Evropski parlament je zvanično podržao Deklaraciju u martu 2011. i prosledio tekst Evropskoj komisiji, Savetu, vladama i parlamentima država članica.\nNedavna odluka Evropske komisije zasnovana je na određenim preporukama EASEA, ali je fokusirana isključivo na Evropske fondacije. Kako bi se osiguralo da se evropska dimenzija organizacija civilnog društva shvati ozbiljno, ista pravna forma treba da bude dodeljena i asocijacijama i udruženjima. Milioni evropskih građana se na dnevnoj bazi udružuju u okviru raznih organizacija širom Evrope i njihov angažman i aktivizam mora da bude prepoznat i priznat na institucionalnom i evropskom nivou.\nBrisel, 13. februara\nU okviru redovnog ciklusa obuka o Evropskoj uniji za studente, Međunarodni evropski pokret raspisao je konkurs za foto radove na temu „Duh multikulturalnosti novih generacija“ koji je otvoren za predstavnike svih zemalja.\nKonkurs je otvoren do 31. marta 2012. Godine, a pravo učešća imaju mladi od 18 do 30 godina starosti. Fotografije, koje moraju da ilustruju temu i da budu originalne, uz njihov kraći opis zainteresovani kandidati mogu poslati na email:\nTraining-Academy@europeanmovement.eu. Svaki kandidat može poslati jednu originalnu fotografiju koja na umetnički način predstavlja temu konkursa u njegovoj zemlji.\nPobednici na konkursu dobiće vredne nagrade, a detaljnija uputstva o pravilima konkurisanja, kao i primere fotografija dostupni su na vebsajtu Međunarodnog evropskog pokreta.


HomeDRUŠTVOTiodorović: Porast broja novozaraženih trajaće barem do kraja septembra\n02/09/2021Redakcija BALKAN TVDRUŠTVO, Vesti0\nIzvor: SIMON MAINA / AFP\nEpidemiolog Branislav Tiodorović ocenio je da će porast broja novozaraženih koronavirusom trajati barem do kraja septembra, jer je potencijal virusa povećan zbog početka školske godine i povratka ljudi sa odmora.\n„Nemamo zadovoljavajući obuhvat vakcinacije radno aktivnog stanovništva. Rizična su mesta na kojima se ljudi okupljaju sa raznih strana, nije isto imati 15 ili 1.500 radnika. Brojke preko 3.000 su ble očekivane“, kazao je Tiodorović za list „Blic“.\nNaveo je da će trenutni nivo dnevno novozaraženih trajati do kraja meseca, „dok postoji ‘gorući materijal’, dok virus ne pronađe osetljive, one koji nisu vakcinisani“, a da onda „može doći do neke stabilizacije, ali će to biti na nivou od 1.000 ili 1.500, možda i 2.000“ dnevno zaraženih.\nTiodorović je rekao da se ne očekuje da ovaj talas epidemije bude snažan kao prethodni, jer je „koliko-toliko“ građana zaštićeno vakcinacijom i da je srećna okolnost što je to stariji deo stanovništva, hronični bolesnici.\n„Ako bismo to uspeli da promenimo i kod radno aktvinog stanovništva, onda bismo bili u mnogo boljoj poziciji. Dakle, možda ćemo doći do 4.000 ili 5.000 zaraženih na dan u nekim pikovima, posebno u sredinama koje su slabo vakcinisane“, kazao je on.\nTiodorović je naveo da u sredinama sa niskom stopom vakcinacije treba uvesti dodatne mere, jer kako je ocenio, ako bi se one poštovale i oštro kontrolisale, ako bi bili uvedeni kovid pasoši, a „narod shvatio da je ozbiljna situacija“, onda bi došlo do smirivanja, ali će u suprotnom biti opet između 5.000 i 6.000 obolelih.\nOn je rekao da sada nema potrebe da Krizni štab uvodi bilo kakve oštrije mere, zatvaranja, niti policijski čas, i da toga neće biti, ali da lokalna samouprava može u skladu sa svojom epidemiološkom situacijom da dopuni aktuelne mere.\nSelaković: Poziv sunarodnicima da 15. septembra istaknu srpsku zastavu


Vakcina „Sputnjik V“ mogla bi od početka novembra da bude opšte dostupna - 12.10.2020, Sputnik Srbija\nŠiroka primena ruske vakcine protiv virusa korona „Sputnjik V“ mogla bi da počne krajem oktobra, početkom novembra, izjavio je direktor Ruskog fonda za direktne... 12.10.2020, Sputnik Srbija\n18:14 12.10.2020 (Osveženo: 01:02 26.08.2021)\nRusko Ministarstvo zdravlja je u avgustu registrovalo prvu u svetu vakcinu protiv virusa korona, vakcinu koju je proizveo Naučno-istraživački centar epidemiologije i mikrobiologije „Gamaleja“ zajedno sa RFPI.\n„Smatramo da bi široka primena vakcine mogla da počne krajem oktobra, početkom novembra. Nadamo se i da će na Bliskom istoku već u novembru odobriti rusku vakcinu“, rekao je Dmitrijev za TV „Rusija 24“.\nDmitrijev je otkrio i da je za rusku vakcinu zainteresovano više od 50 zemalja.\n„Više od 50 zemalja je već pokazala interesovanje. Imamo veliki broj zahteva iz vodećih zemalja, a za mnoge zemlje je veoma važno sprovođenje kliničkih ispitivanja, uključujući i njihove građane“, rekao je Dmitrijev.\nPrethodno je saopšteno da je Ministarstvo zdravlja Ujedinjenih Arapskih Emirata odobrilo treću fazu klinčkih ispitivanja ruske vakcine u toj zemlji.\nDmitrijev je dodao i da se ispitivanja vakcine odvijaju uspešno i da je do sada vakcinisano 12.000 Rusa.\n„Već je 12.000 ljudi vakcinisano u Rusiji (u okviru prve etape). Rezultati su veoma dobri, pojavljuje se dobar nivo antitela koje stvara naša vakcina“, navodi Dmitrijev.\nDirektor Centra „Gamaleja“ Aleksandar Gincburg je ranije danas rekao da među 2.000 dobrovoljaca koji su dobili obe doze vakcine nema inficiranih virusom korona.


Petnaestak destilerija ponudilo se da u trenutku krize svoju proizvodnju preusmeri i umesto pića proizvode sredstva za dezinfekciju\nUmesto rakije i vina, sa traka fabrike "Vino Župa", jednog od većih proizvođača alkoholnih pića u Srbiji, od pre nekoliko dana silazi medicinski alkohol.\nRadnici ovog preduzeća iz Aleksandrovca, grada na oko 200 kilometara jugoistočno od Beograda poznatog po vinarstvu, opremljeni maskama i rukavicama, sada, u jeku zdravstvene krize izazvane pandemijom korona virusa, u tri smene sada rade na destilaciji, preradi i punjenju boca dezinfekcionim sredstvima – alkoholom jačine 75 odsto, alfasolom i alfaseptom.\n"Ova sredstva su u velikom deficitu, pre svega u zdravstvenim ustanovama, a mi za naše proizvode, u našoj proizvodnji koristimo neka sredstva kao što su hidrogen ili vodonik-peroksid", rekao nam je generalni direktor "Vino Župe" Rade Jevtović.\n"I onda smo mi kao kompanija, naši tehnolozi i naši ljudi iz proizvodnje, odmah krenuli da prilagođavamo recepture i da sa našim zalihama humanitarno proizvodimo i dajemo za potrebe zdravstvenih ustanova", kaže Jevtović.\nUmesto rakije i vina, "Vino župa" sada proizvodi sredstva za dezinfekciju\nUkupno petnaestak destilerija ponudilo se da u trenutku krize svoju proizvodnju preusmeri u cilju pružanja pomoći zdravstvenim ustanovama, odnosno da umesto pića proizvode sredstva za dezinfekciju, pre svega alkohol, rečeno je za Radio Slobodna Evropa u Privrednoj komori Srbije (PKS).\nU PKS kažu i da su destilerije spremne da doniraju oko 11.300 litara voćnih destilata, prosečne jačine oko 60 odsto. Za donacije su se prijavljivale i manje destilerije koje su ponudile i rakiju koja je bila već spremna za prodaju.\n"One same nisu bile u mogućnosti da izvrše redestilaciju (preradu u alkohol jačine 75 odsto, dod. aut.) i da registruju sredstvo kao biocidno sredstvo, pošto ipak mora da se registruje, tako da su velike destilerije preuzele da urade redestilaciju za njih", izjavio je za RSE Dragan Stevanović, sekretar Udruženja za hemijsku, gumarsku i industriju nemetala PKS.\nKomora se istovremeno, kako nam je rekao, trudi i da proizvođačima etanola pomogne oko nabavke sirovina i energenata.\n"Postoji pet većih proizvođača (alkohola) u Srbiji i uglavnom za sirovinu koriste melasu i kukuruz i mi se iz PKS trudimo da im obezbedimo što veće količine i melase i kukuruza u ovu svrhu i energenata neophodnih za proizvodnju", kaže Stevanović.\nMogućnosti za preradu vina\nU cilju proizvodnje alkohola, država će preraditi i gotovo zaboravljeno vino, zalihe nekadašnjeg privrednog giganta čuvenog po proizvodnji "šampanjca", preduzeća "Navip", koje je u stečaju već godinama.\nPropast Navipa: Od šampanjca do korova\nVino je pripalo Direkciji za imovinu Republike Srbije, a Vlada Srbije ga se odrekla, pa ga je Ministarstvo poljoprivrede preusmerilo za proizvodnju alkohola.\nU pitanju je gotovo 350.000 litara vina, kaže Dragan Stevanović iz Privredne komore Srbije, a pronađeno vino se sada prerađuje u "Vino Župi", koja ima najveću destileriju i mogućnosti za preradu.\n"Desilo se da su oni pronašli neke količine propalog vina, vina koje nije bilo za upotrebu, koje je deset godina bilo uskladišteno negde nadomak Novog Sada i koje je oksidiralo, propalo… Ali, ispalo je da je fenomenalno za ove stvari", ističe direktor "Vino Župe" Rade Jevtović.\n"Istog momenta smo stupili u akciju, dali smo i sopstvena prevozna sredstva, sve organizovali i prve količine su krenule prema Kliničkim centrima", kaže Jevtović. U pitanju su Beograd, Novi Sad, Kragujevac i Niš.\n"Imamo dogovor sa Ministarstvom poljoprivrede za još neke količine, jer ima toga po Srbiji. Pravimo planove za novu preradu kada završimo ovu šaržu, u narednih 15, 20 dana", dodaje Jevtović.\n"Vino Župa" se trenutno, dok proizvodi alkohol i sredstva za dezinfekciju, finansira od svog drugog pogona, bezalkoholnog, koji se bavi preradom voća i proizvodnjom sokova, koncerata i voćnog pirea.\n"Taj naš drugi deo takođe radi i podmiruje potrebe fabrike", kaže Jevtović za RSE.\nOko 350.000 litara vina iz "Navipa" biće pretvoreno u medicinski alkohol\nModel u kome se tradicionalni proizvođači pića preusmeravaju na proizvodnju sredstava za dezinfekciju, već je u primerni u mnogim državama sveta.\nDestilerije širom SAD i drugim zemljama koriste svoje lance snabdevanja alkoholom za proizvodnju sredstava za dezinfekciju ruku koje je sve teže naći, piše Volstrit džurnal (The Wall Street Journal) u tekstu od 24. marta, ukazujući da je potražnja za sredstvima za dezinfekciju ruku pre više nedelje nadmašila ponudu, dok je najveći proizvođač u SAD fokusiran na snabdevanje bolnica i drugih ustanova.\nInteresantno je da su se, pored proizvođača viskija, votke i drugih žestog pića, proizvodnji sredstava za dezinfekciju ruku neočekivano pridružile i neke druge kompanije, poput Larouz (LaRose) koja proizvodi igračke, ali i bojice i lekove koje koriste deca.\nDo alkohola 'partizanskim metodama'\nOvaj način da se prebrodi kriza sa nedostatkom sredstava za dezinfekciju, ministar poljoprivrede Branislav Nedimović nazvao je "metodama partizana u ratnim uslovima".\nNedimović je za TV Pink, 28. marta rekao da se u početku razmišljalo o proizvodnji 70-procentnog alkohola, ali da su kineski stručnjaci koji Srbiji pomažu u suzbijanju korona virusa, savetovali da se ne proizvodi "ništa ispod 75-procentnog alkohola".\nIstovremeno sa "partizanskim metodama", redovni proizvođači alkohola rade u punom kapacitetu, pa i ministar Nedimović i predstavnici Privredne Komore Srbije, kažu kako očekuju da se stanje sa sredstvima za dezinfekciju stabilizuje.\nPKS je sredinom marta održala i sastanak sa proizvođačima koji su naveli da rade u tri smene i da nema prekida u proizvodnji.\nDragan Stevanović, sekretar Udruženja za hemijsku, gumarsku i industriju nemetala PKS za RSE kaže da je situacija na tržištu izazvana povećanom tražnjom za svim dezinfekcionim sredstvima, pa i medicinskim alkoholom, ali da se polako smiruje i da uskoro očekuje normalizaciju.\nZa vojsku alkohol iz namenske\nIz fabrike "Prva iskra - Namenska" a.d. u Bariču je 26. marta u Prvi logistički centar Centralne logističke baze u kasarni "Kneževac" u Beogradu dopremljeno 3.000 litara alkoholnog rastvora od 75 odsto, koji služi za dezinfekcione svrhe.\nDo sada je u Prvi logistički centar iz te fabrike Odbrambene industrije Srbije dopremljeno ukupno oko 5.000 litara alkoholnog rastvora, koji se isporučuje jedinicama i ustanovama Ministarstva odbrane i Vojske Srbije, saopštilo je ministarstvo.\nAlkohol za potrebe vojske stigao je iz fabrike "Prva iskra - Namenska"\nPrivreda u borbi protiv korona virusa\nUz proizvođače alkoholnih pića koji su u trenutku krize počeli da proizvode deficitarna sredstva za dezinfekciju, i mnogi drugi privrednici su promenili svoju osnovnu delatnost i prilagodili je suzbijanju posledica izazvanih korona virusom, odnosno proizvodnji potrepština koje su postale deficitarne usled drastično povećane tražnje potrošača.\nMnogi mali proizvođači tekstila, tako su počeli samoinicijativno da šiju i da zdravstvenim ustanovama i ugroženim sugrađanima besplatno šalju zaštitne maske, rukavice i drugu neophodnu opremu.


Izvoz srpske hrane u Rusiju nije ugrožen - Sputnjik Srbija\n17:38 26 Februar 2021\nIzvoz srpske hrane u Rusiju nije ugrožen\n11:27 06.05.2015 (osveženo 16:19 05.10.2015) Preuzmite kraći link\nIzvoz srpskih jabuka i svih ostalih poljoprivrednih i prehrambenih proizvoda na tržište Ruske Federacije nije ugrožen, izjavila je danas ministarka poljoprivrede i zaštite životne sredine Snežana Bogosavljević Bošković.\n„Prošle godine lično sam sa ministrom poljoprivrede Ruske Federacije dogovorila snažnu saradnju u oblasti poljoprivrede između naše dve zemlje i ona teče u skladu sa dogovorom“, kazala je ministarka za Radio-televiziju Srbije.\nYoutube/Fond Strateske Kulture\nČepurin: Izvoz jabuka nije ugrožen\nOna je dodala da su nadležne stručne službe dveju zemalja uspostavile odličnu saradnju i sisteme kontrole kako bi se pokušaji eventualnih zloupotreba i dogovorenih procedura blagovremeno otkrili i sprečili.\nMinistarka je rekla da je uspostavljen sistem rane najave pošiljaka i slanje skeniranih fitosanitarnih sertifikata ruskim kolegama, tako da oni unapred znaju detalje pošiljki. Tako su zajedničkim radom otkrivena i 33 lažna srpska sertifikata, dodala je ona.\nRusija ograničava uvoz jabuka iz Srbije\nizvoz, izvoz u Rusiju, Snežana Bogosavljević Bošković, Srbija\n17:37 Srbi na internetu potrošili milijarde


Baletski spektakl na ledu: „Krcko Oraščić“ - Sputnjik Srbija\n00:44 08 Jul 2020\n© Foto : TSM\n10:15 23.11.2019 (osveženo 10:29 23.11.2019) Preuzmite kraći link\nPored prvobitnog termina — 7. decembra u 20 časova, počinje prodaja ulaznica za izvođenje „Krcka Oraščića“ na ledu i za termin od 18 časova. Karte su u prodaji na blagajnama Sava Centra, u prodavnicama „Tikets“ i „DDTikets“, kao i onlajn na sajtovima pomenutih prodavnica.\nNa čelu ove baletske trupe se nalazi umetnčki direktor Konstantin Rasadin, koji je ruski zaslužni umetnik i bivši solista čuvenog i svetski poznatog „Marinski“ baleta, kao i školski drug Rudolfa Nurieva. On je učestvovao u predstavama zajedno sa Mihailom Barišnjikovim i Natalijom Makarovom.\nOvo je prvi put u svetu da se pravi klasični balet, u klasičnim baletskim kostimima, izvodi na klizalištu koje se postavlja na samoj sceni pozorišta i opera.\nU „Baletu na ledu“ su u različitim periodima učestvovali višestruki svetski i evropski prvaci u umetničkom klizanju, kao i olimpijski šampioni Ljudmila Belousova, Oleg Protopopov, Aleksej Ulanov i Ljudmila Smirnova. Oko 20 plesača imaju titule Majstora sporta Rusije, zbog svojih pobeda na svim ruskim i međunarodnim takmičenjima u umetničkom klizanju.\nOd 1995. godine „Balet na ledu“ iz Sankt Peterburga je izvođen na mnogobrojnim scenama operskih pozorišta, a 7. decembra će dva puta „zalediti“ veliku scenu Sava Centra.\nKrcko oraščić, ruski balet\n08/07 00:37 Haos ispred Skupštine Srbije: Kamenice, baklje, suzavac /foto/


Radio Luna :: Srbija :: Transformacija EPS u akcionarsko društvo: Put do novih kapaciteta ili rasprodaja imovine\nNaslovna | Srbija | Transformacija EPS u akcionarsko društvo: Put do novih kapaciteta ili rasprodaja imovine\nTransformacija EPS u akcionarsko društvo: Put do novih kapaciteta ili rasprodaja imovine\nNovim aranžmanom Srbije sa Medjunarodnim monetarnim fondom (MMF) preporučeno je da se Elektroprivreda Srbije (EPS) transformiše u akcionarsko društvo, što se u javnosti različito tumači, kao put do novih tehnologija i širenja kapaciteta ili kao rasprodaja državne imovine.\nMMF je po tom novom programu mera (PCI instrument koordinacija politika) koji u Srbiji nazivaju "čuvarkuća", savetovao da se transformacija najvećeg srpske kompanije EPS obavi 2020. godine.\n"Verujem da će država iskoristiti tudja iskustva i da će u EPS-u kao najboljoj kompaniji, ne po profitu, već potencijalu koji ima, zadržati većinsko vlasništvo, što ne znači da ne treba da se ta firma transformiše u akcionarsko društvo i odrede njeni vlasnici", rekao je Savić.\n"Kada bi se EPS transformisao u akcionarsko društvo po Zakonu o privatizaciji iz 2001. godine 15 odsto kapitala bi pripalo bivšim i sadašnjim radnicima, isto toliko bi se podelilo punoletnim gradjanima, a preostali deo, odnoso većinski udeo, zadržala bi država u njenom vlasništvu", rekao je Savić.\nDodao je da je izmenama Zakona o privatizaciji 2015. godine, kojim se reguliše privatizacija javnih preduzeća od strateškog značaja, dozvoljena dokapitalizacija i javno-privatno partnerstvo.\n"To znači da bi se novac firmi koje dokapitalizuju EPS koristio za uvodjenje novih tehnologija i širenje kapaciteta u sferi, na primer, obnovljivih izvora energije, kao što su male hidroelektrane", rekao je Savić.\nSavić je ukazao da EPS narednih godina mora da uloži mnogo novca u zaštitu životne sredine i to se može finansirati iz kredita pod uslovom da je firma u mogućnosti da ga vrati, a u suprotnom mora da traži druga rešenja medju kojima je i dokapitalizacija.\nOn je ocenio da je, iako je kritičar ekonomske politike MMF-a, preporuka o transformaciji EPS-a potpuno ispravna.\nEPS je, kako je rekao, moćan sistem koji u Srbiji stvara četiri-pet osto bruto domaćeg proizvoda (BDP), a zbog ogromne infrastrukture koju poseduje, rudnika hidro i termo elektrana, ima i veliku vrednost.\nDodao je da EPS može da dokapitalizuje, ne samo privatna kompanija, već i neki energetski sistem koji je takodje u većinskom državnom vlasništvu.\nLider Saveza za Srbiju Dragan Djilas kaže za Betu da "vlast koja je došla na priči o borbi protiv privatizacije ubrzano rasprodaje Srbiju".\n"Galenika, Aerodrom Beograd, Rudarsko-topioničarski kombinat Bor, Metanolsko-sirćetni kompleks (MSK), Petrohemija, Poljoprivredni kombinat Beograd (PKB), sve njih će kupiti stranci i donosiće im profit, a nama sada proizvode minuse", rekao je Djilas.\nFirme se, kako je rekao, "uništavaju nesposobnim partijskim menadžmentom, dilovima sa privatnim firmama pod kontrolom Srpske napredne stranke (SNS) kojima se, kao u HIP Azotari daje roba 40 odsto ispod proizvodne i tržišne cene, pa se onda objašnjava da je stečaj ili prodaja jedino rešenje".\nPosebna priča je, kako je rekao, EPS koji "služi isključivo za partijsko zapošljavanje i čuvanje socijalnog mira".\n"Takva kompanija se bez investicija, znanja i menadžmenta samo urušava, pa će se javnosti predstaviti da je neophodno da se privatizuje jer ćemo u suprotnom ostati bez struje", rekao je Djilas.\nU EPS kad bi vi došli na posao ne bi imali gde da sednu. Kad otpuste višak a to je u ovom trenutku oko 50% radnika tek onda možemo pričati o jakoj firmi.


Autoputevi: Nova milionska nabavka - Impuls\nObjavljeno: Subota, 17 Februar 2018 09:15\nSamo četiri dana nakon što su „Autoputevi Republike Srpske“ raspisali tender težak 9,36 miliona KM za izbor firme koja će ih savjetovati u okviru izgradnje mreže autoputeva RS, uslijedila je i nova milionska javna nabavka. Za izgradnju naplatnih kućica na dionici Banjaluka – Gradiška ovo javno preduzeće spremno je da izdvoji više od 3,5 miliona KM, saznaje portal CAPITAL.\nNaplatne kućice, kako je navedeno u tenderskoj dokumentaciji, biće postavljene u Novoj Topoli, Čatrnji i Aleksandrovcu, a odabrani izvođač imaće rok od 120 dana da završi posao.\nFirme ponude mogu dostaviti do 19. marta, osim „Gradinvesta“ iz Prijedora i „BMP“ iz Banjaluke koje, kako je navedeno, zbog sukoba interesa nemaju pravo prijave. Garantni rok će važiti dvije godine od dobijanja upotrebne dozvole, dok je garantni rok za konstruktivne elemente 10 godina.\nUkoliko izvođenje radova bude kasnilo, odabrana firma će platiti kaznu koja iznosi 1,5 odsto vrijednosti radova za svaki izgubljeni dan, ali ukupan iznos kazne, stoji u dokumentaciji, ne može preći pet odsto od ukupno ugovorene vrijednosti radova.\nNa milionskom tenderu ponuđač mora da ispuni i milionske uslove pa se očekuje da je prijavljena firma pozitivno poslovala u posljednje tri godine te da je ukupan promet u tom periodu iznosio šest miliona KM. Takođe, ponuđač bi iza sebe trebalo da ima uspješno sprovedene slične poslove u vrijednosti od oko tri miliona KM bez uračunatog poreza na dodatu vrijednost.\n„Da bi učestvovali u javnoj nabavci, ponuđači moraju da dostave originalnu, bezuslovnu bankarsku garanciju u iznosu od 45.000 KM“, stoji u tenderskoj dokumentaciji.\nOvo svakako nije jedina javna nabavka koja je u vezi sa izgradnjom naplatnih kućica na ovom dijelu autoputa. Radove bi trebalo i nadzirati pa je u toku i tender za izbor firme koja će biti zadužena za ovaj dio posla. Njegova vrijednost je oko 64.000 sa uračunatim PDV-om.\nDirektor „Autoputeva RS“ Dušan Topić danima ne odgovara na pozive CAPITAL-a. Međutim, u Udruženju građana „Tender“ navode da ovakvi tenderi obično „ukalkulišu nivelacije i dodatna asfaltiranja puteva“.\n„Konkurencija na tenderu odrediće da li je vrijednost tendera realna. Uglavnom, cifra može da bude i do dva i po puta manja, ponuđači takve ponude mogu da naprave. Ali, izborna je godina, a praksa je pokazala da su tenderi tada skuplji zbog finansiranja kampanja“, smatra Igor Vukajlović iz UG „Tender“.\nBrzinu raspisivanja tendera i zaduživanja uprava „Autoputeva RS“ ne primjenjuje na odgovaranje na novinarska pitanja kako bi objasnili tender od 9,36 miliona KM za savjetovanje u okviru izgradnje mreže autoputeva RS. Portal CAPITAL od utorka nije dobio odgovore na pitanja kakvi su efekti postignuti savjetima firme „Deloitte“ koja je u protekle dvije godine obavljala ovaj posao , kao i za šta se sada konkretno izdvajaju milioni maraka poreskih obveznika.\nTender od prije dvije godine bio je težak 4,6 miliona KM. Tada je ponuda grupe “Ces COWI” iz Beograda, “Deloitte Central Europe Limited” Nikozija Kipar i „Deloitte“ Beograd bila zapravo i jedina pristigla, a godišnje je na njihovim računima završavalo oko 2,3 miliona KM. Ovaj ugovor za savjetovanje ističe 1. aprila.\nNakon što je tada sklopljen posao, u „Autoputevima RS“ su istakli da su ugovorom o zajmu sa Evropskom bankom za obnovu i razvoj (EBRD) obavezani da angažuju konsultante.\nRate kredita ugrađene u kilometre\nNarodna skupština Republike Srpske usvojila je u utorak, po hitnom postupku, odluku o prihvatanju zaduženja RS prema Evropskoj investicionoj banci za dodatno finansiranje izgradnje autoputa Banjaluka-Doboj u iznosu od 47 miliona evra.\nTopić je dan ranije izjavio da će kreditno zaduženje za izgradnju ovog autoputa iznositi 402 miliona evra, što je jednako vrijednosti radova.


Chicco Stolica Polly Magic 61691.80: Stolice Za Hranjenje Bebe: SveZaKucu.rs Prodaja, Cena, Beograd, Srbija\nPoslednja cena bila je: 20750 din\nKarakteristike proizvoda: Chicco Stolica Polly Magic 61691.80\nChicco Stolica Polly Magic\nŠifra Proizvođača : 61691\nBoja : Sea Dreams 80 (vidi 1. sliku), ostale slike su samo prikaz funkcija stolice\n0m+ novorođenče : za upotrebu od prvog dana\n6m+ visoka stolica : počnite sa čvrstom hranom u potpunoj udobnosti\n12m+stolica : idealna za sedenje detat sa porodicom\nNaslon se može podesiti na 3 različite visine, a sedište na 6\nDimenzije stolice : 55 x 85 x 104,5 см\nVideo Prikaz :\nOpis proizvoda: Chicco Stolica Polly Magic 61691.80\nPolly MAgic je nova visoka stolica koja je idealna za novorođene bebe uz upotrebu kod kuće, i zahvaljujući različitim funkcijama, može se koristiti do 3. godine deteta.\nZa bebe od 0 do 6 meseci uzrasta može da se koristi kao stolica za novorođenče : ima jastuk za redukciju kako bi bebi bilo udobno i kako bi bila bezbedna, a i divnih je boja.\nU poređenju sa tradicionalnim stolicama za novorođenčad, sedište može da se podesi u 6 različitih visina : to znači da i majka i beba mogu uvek da pronađu pravi položaj.\nZa bebe od 6 do 12 meseci uzrasta, stolica može da se transformiše u visoku stolicu.\nZa decu od 1 do 3 godine uzrasta, može da se transformiše u normalnu stolicu, pa deca mogu da sede za stolom zajedno sa porodicom, potpuno bezbedno i udobno.\nIzdiktirajte operateru šifru proizvoda - šifra ovog proizvoda je: 5662\nSifra 5662, kolicina (za 1 komad kucate 1, za 3 komada 3), Ime i prezime, Adresu isporuke, Poštanski broj, Grad, Kontakt telefon, e-mail adresu (e-mail adresa nije obavezna)\nPrimer: Sifra 5662, 2, Pavle Milosevic, Obalska 18, 11000, Beograd, 063123123, pavmi@szk.com